Thor: Ragnarok

Το ***Thor: Ragnarok*** είναι αμερικανική υπερηρωική ταινία παραγωγής 2017, η οποία βασίζεται στον χαρακτήρα Θορ των Marvel Comics. Η παραγωγή της ταινίας έγινε από τα Marvel Studios και η διανομή από τη Walt Disney Studios Motion Pictures. Αποτελεί συνέχεια των ταινιών *[[Thor (ταινία)|Thor]]* (2011) και *[[Thor 2: Σκοτεινός Κόσμος]]* (2013), καθώς και τη 17η ταινία του κινηματογραφικού σύμπαντος της Marvel (MCU). Την ταινία σκηνοθέτησε ο Τάικα Γουαϊτίτι, ενώ το σενάριο έγραψαν οι Έρικ Πίρσον και η συγγραφική ομάδα των Κρεγκ Κάιλ και Κρίστοφερ Γιοστ. Σε αυτήν πρωταγωνιστεί ο Κρις Χέμσγουορθ ως Θορ, πλαισιωμένος από τους Τομ Χίντλστον, Κέιτ Μπλάνσετ, Ίντρις Έλμπα, Τζεφ Γκόλντμπλουμ, Τέσσα Τόμπσον, Καρλ Ούρμπαν, Μαρκ Ράφαλο και Άντονι Χόπκινς. Στην ταινία *Thor: Ragnarok*, ο Θορ πρέπει να δραπετεύσει εγκαίρως από τον εξωγήινο πλανήτη Σακάρ, για να σώσει το Άσγκαρντ από τη Χέλα και το επικείμενο Ράγκναροκ.

Η τρίτη ταινία *Thor* επιβεβαιώθηκε τον Ιανουάριο του 2014, όταν οι Κάιλ και Γιοστ ξεκίνησαν να δουλεύουν πάνω στο σενάριο. Τον Οκτώβριο επιβεβαιώθηκε η επιστροφή των Χέμσγουορθ και Χίντλστον ενώ, ένα χρόνο αργότερα, ο Γουαϊτίτι ανέλαβε τη σκηνοθεσία όταν ο σκηνοθέτης της ταινίας *Thor 2: Σκοτεινός Κόσμος*, Άλαν Τέιλορ, επέλεξε να μην επιστρέψει. Ο Ράφαλο εντάχθηκε στο καστ επαναλαμβάνοντας τον ρόλο του ως Hulk από προηγούμενες ταινίες του MCU, κάτι το οποίο επέτρεψε την προσαρμογή στοιχείων από την ιστορία κόμικ του 2006 «Planet Hulk» μέσα στην ταινία. Τον Μάιο του 2016 επιβεβαιώθηκε και το υπόλοιπο καστ της ταινίας, συμπεριλαμβανομένης και της Μπλάνσετ ως Χέλα, με την ανάμειξη του Πίρσον να αποκαλύπτεται τον Ιούλιο, στην αρχή των γυρισμάτων. Τα γυρίσματα, τα οποία ολοκληρώθηκαν τον Οκτώβριο του 2016, έλαβαν χώρα στις πόλεις Μπρίσμπεϊν και Σίδνεϊ, ενώ η παραγωγή είχε αποκλειστική χρήση των στούντιο Village Roadshow στο Όξενφορντ.

Η ταινία *Thor: Ragnarok* έκανε πρεμιέρα στο Λος Άντζελες στις 10 Οκτωβρίου 2017 και κυκλοφόρησε στις κινηματογραφικές αίθουσες των Ηνωμένων Πολιτειών στις 3 Νοεμβρίου 2017, ως μέρος της Φάσης Τρία του MCU. Έλαβε θετικές κριτικές για τις ερμηνείες και τη σκηνοθεσία του Γουαϊτίτι, καθώς επίσης και για τις σκηνές δράσεις, τα οπτικά εφέ, τη μουσική και το χιούμορ της, με πολλούς κριτικούς να τη θεωρούν ως την καλύτερη προσθήκη στο franchise των ταινιών *Thor*. Είχε έσοδα $855 εκατομμύρια, γινόμενη η ταινία της τριλογίας με τις περισσότερες εισπράξεις και η ένατη ταινία με τις περισσότερες εισπράξεις για το 2017. Μια συνέχεια με τίτλο ** κυκλοφόρησε τον Ιούλιο του 2022.

## Πλοκή
Δύο χρόνια μετά τη μάχη στη Σοκόβια, ο Θορ βρίσκεται αιχμάλωτος του πύρινου δαίμονα Σάρτουρ, ο οποίος του αποκαλύπτει πως ο Όντιν δεν βρίσκεται πλέον στο Άσγκαρντ και του εξηγεί πως όταν εκείνος ενώσει το στέμμα του με την Αιώνια Φλόγα που καίει στο θησαυροφυλάκιο του Όντιν, τότε θα εκπληρωθεί η προφητεία του Ράγκναροκ και το Άσγκαρντ θα καταστραφεί. Ο Θορ απελευθερώνεται, νικάει του Σάρτουρ και παίρνει το στέμμα του, πιστεύοντας πως απέτρεψε το Ράγκναροκ. Επιστρέφει στο Άσγκαρντ όπου ο Χέιμνταλ κρύβεται και ο αδελφός του, Λόκι, παριστάνει τον Όντιν. Αφού τον αποκαλύπτει, τον αναγκάζει να βοηθήσει να βρουν τον πατέρα τους.

Φτάνουν στη Γη όπου, με την καθοδήγηση του Στίβεν Στρέιντζ, εντοπίζουν τον Όντιν στη Νορβηγία. Ο Όντιν, αφού τους εξηγεί πως το Ράγκναροκ είναι αναπόφευκτο και πως ο θάνατός του θα απελευθερώσει το πρωτότοκο παιδί του, τη Χέλα, από μία φυλακή που ο ίδιος τη φυλάκισε χρόνια πριν, πεθαίνει. Ο Θορ και ο Λόκι δεν γνώριζαν την ύπαρξη της Χέλα, η οποία ήταν η αρχηγός των στρατευμάτων του Άσγκαρντ. Μαζί με τον Όντιν κατέκτησαν τα Εννέα Βασίλεια αλλά, όταν εκείνη έγινε υπερβολικά αιμοδιψής και δεν μοιραζόταν το ίδιο ειρηνικό όραμα με τον Όντιν, τη φυλάκισε.

Αμέσως μετά τον θάνατο του Όντιν, η Χέλα εμφανίζεται, καταστρέφει το σφυρί του Θορ και καταδιώκει τα αδέλφια, ενώ προσπαθούν να το σκάσουν μέσω της Μπάιφροστ, αναγκάζοντάς του να χαθούν στο διάστημα. Φτάνοντας στο Άσγκαρντ, σκοτώνει τους Τρεις Πολεμιστές, νικάει τον στρατό και ανασταίνει τους νεκρούς πολεμιστές της, συμπεριλαμβανομένου και του γιγαντιαίου λύκου της, Φένρις. Διορίζει τον Ασγκαρντιανό Σκερτζ ως εκτελεστή της και σχεδιάζει να επεκτείνει την αυτοκρατορία του Άσγκαρντ μέσω της Μπάιφροστ, αλλά ο Χέιμνταλ κλέβει το ξίφος που ελέγχει τη γέφυρα. Στο μεταξύ, ο Θορ προσγειώνεται στον πλανήτη Σακάρ.

Εκεί, μία δουλέμπορος με κωδικό όνομα Σκράπερ 142, τον ακινητοποιεί με έναν δισκίο υποταγής και τον πουλάει ως μονομάχο στον κυβερνήτη του Σακάρ, τον Γκράντμαστερ, με τον οποίο ο Λόκι είναι ήδη φίλος. Ο Θορ αναγνωρίζει πως η 142 είναι Βαλκυρία, μέλος των θρυλικών πολεμιστριών του Άσγκαρντ που σκοτώθηκαν στη μάχη εναντίον της Χέλα αιώνες πριν. Ο Θορ αναγκάζεται να συμμετάσχει στον Αγώνα των Πρωταθλητών, όπου έρχεται αντιμέτωπος με τον φίλο του, Χαλκ. Με τη χρήση κεραυνών, καταφέρνει να πάρει το πάνω χέρι στη μάχη, αλλά ο Γκράντμαστερ τον σαμποτάρει, εξασφαλίζοντας τη νίκη του Χαλκ. Βρισκόμενος μετά τον αγώνα στο ίδιο δωμάτιο με τον Χαλκ, προσπαθεί να πείσει αυτόν και την 142 να τον βοηθήσουν να σώσει το Άσγκαρντ, αλλά μάταια.

Σύντομα δραπετεύει και βρίσκει το Quinjet με το οποίο ήρθε ο Χαλκ στον Σακάρ, ο οποίος τελικά τον ακολουθεί. Ένα βίντεο της Νατάσα  κάνει τον Χαλκ να επιστρέψει στην ανθρώπινη μορφή του, για πρώτη φορά μετά τη Σοκόβια, ενώ η 142 αποφασίζει να βοηθήσει τον Θορ. Ο Λόκι τους βοηθά να κλέψουν ένα από τα αεροσκάφη του Γκράντμαστερ, ενώ απελευθερώνουν και τους υπόλοιπους μονομάχους οι οποίοι, υποκινούμενοι από δύο εξωγήινους ονόματι Κοργκ και Μικ, ξεκινούν επανάσταση. Ο Λόκι επιχειρεί και πάλι να προδώσει τον Θορ αλλά εκείνος, αναμένοντας τις πράξεις του, τον παγιδεύει με έναν δίσκο υποταγής, αφήνοντάς τον πίσω. Σύντομα, τον βρίσκουν οι υπόλοιποι μονομάχοι.

Οι Θορ, Μπάνερ και 142 δραπετεύουν από τον Σακάρ μέσω μίας σκουληκότρυπας και φτάνουν στο Άσγκαρντ, όπου η Χέλα έχει ξεκινήσει πόλεμο με τον λαό. Ο Χαλκ νικάει τη Φένρις, ο Λόκι και οι μονομάχοι καταφτάνουν για να βοηθήσουν και ο Σκερτζ, μετανιωμένος για τις πράξεις του, θυσιάζεται για να σώσει τους πολίτες. Ο Θορ στη μάχη εναντίον της Χέλα χάνει το μάτι του και, στη συνέχεια, βλέπει τον Όντιν σε ένα όραμα. Ο Όντιν τον βοηθά να συνειδητοποιήσει πως μόνο το Ράγκναροκ θα σταματήσει τη Χέλα, καθώς είναι πανίσχυρη. Έτσι, ο Θορ στέλνει τον Λόκι να ξεκινήσει το Ράγκναροκ, τοποθετώντας το στέμμα του Σάρτουρ στην Αιώνια Φλόγα. Ο Σάρτουρ αναγεννάται και καταστρέφει το Άσγκαρντ, σκοτώνοντας ταυτόχρονα τη Χέλα. Οι πολίτες, έχοντας επιβιβαστεί στο αεροσκάφος του Γκαντμάστερ, φεύγουν από το Άσγκαρντ εγκαίρως. Ο Θορ συμφιλιώνεται με τον Λόκι και, ως βασιλιάς πια, αποφασίζει να κατευθυνθεί με τον λαό του στη Γη.

Στην πρώτη σκηνή μετά τους τίτλους τέλους, ένα τεράστιο αεροσκάφος τους κόβει τον δρόμο. Στη δεύτερη σκηνή, ο Γκράντμαστερ, έχοντας χάσει τον θρόνο του, έρχεται αντιμέτωπος με τους πρώην υπόδουλους του.

## Ηθοποιοί και χαρακτήρες

*Κρις Χέμσγουορθ ως Θορ:Μέλος των Εκδικητών και διάδοχος του θρόνου του Άσγκαρντ, ο οποίος βασίζεται ως χαρακτήρας στην ομώνυμη θεότητα της Σκανδιναβικής μυθολογίας. Τα τελευταία χρόνια, στην προσπάθεια αναζήτησης των Πετραδιών της Αιωνιότητας, δρα μόνος του. Ο Χέμσγουορθ, έχοντας ήδη υποδυθεί τον χαρακτήρα τέσσερις φορές, άρχισε να «βαριέται» και ήθελε να πάρει ρίσκα και να πειραματιστεί μαζί του· σε αυτή την ταινία, ο Θορ έχει κοντά μαλλιά, φοράει διαφορετική στολή, το σφυρί του καταστρέφεται και χάνει το ένα του μάτι. Ο σκηνοθέτης Τάικα Γουαϊτίτι πρόσθεσε πως όταν «απογυμνώνεις» τον χαρακτήρα με αυτόν τον τρόπο, του επιτρέπεις να γίνει φυγάς στο τέλος της ταινίας. Επίσης, ο Γουαϊτίτι ήθελε να χρησιμοποιήσει περισσότερο τις κωμικές ικανότητες του Χέμσγουορθ, τις οποίες παρουσίασε στις ταινίες *[[Τρελό Θηριοτροφείο: Η Νέα Γενιά]]* (2015) και *[[Ghostbusters (ταινία, 2016)|Ghostbusters]]* (2016), ενώ αναφέρθηκε στην ερμηνεία του Κερτ Ράσελ στην ταινία *[[Χαμός στην Τσάιναταουν]]* (1986) ως επιρροή για τον χαρακτήρα.
*Τομ Χίντλστον ως Λόκι:Ο θετός αδελφός του Θορ και η νέμεσίς του, ο οποίος βασίζεται στην ομώνυμη θεότητα της Σκανδιναβικής μυθολογίας. Ο Χίντλστον βρήκε ενδιαφέρουσα την αλλαγή συμπεριφοράς του Λόκι λέγοντας: «είναι πάντα κατεργάρης. Η ταινία προσπαθεί να βρει νέους τρόπους να τον κάνει να είναι σκανδαλιάρης». Ως ηγέτης του Άσγκαρντ από το τέλος της ταινίας *[[Thor 2: Σκοτεινός Κόσμος]]* (2013), ο Χίντλστον σημείωσε πως «ο Λόκι έχει αφιερώσει το μεγαλύτερο μέρος των προσπαθειών διακυβέρνησής του στον ναρκισσισμό του και στο να αυτοδοξάζεται. Μία όχι και τόσο καλή διακυβέρνηση». Επίσης, πρόσθεσε πως «η πιθανότητα ο Θορ να μην ενδιαφέρεται για εκείνον, τον προβληματίζει... είναι μία ενδιαφέρουσα εξέλιξη».
*Κέιτ Μπλάνσετ ως Χέλα:Η μεγαλύτερη αδελφή του Θορ και Θεά του Θανάτου, η οποία βασίζεται στη θεότητα Χελ της Σκανδιναβικής μυθολογίας. Εκ παραδρομής, μετά τον θάνατο του Όντιν απελευθερώνεται από τη φυλακή στην οποία ήταν κλεισμένη. Ο σεναριογράφος Έρικ Πίρσον, με την ενθάρρυνση του εκτελεστικού παραγωγού Μπραντ Γουίντερμπαουμ, συμπεριέλαβε σε ένα από τα προσχέδιά του την ιδέα η Χέλα να είναι αδελφή του Θορ, και όχι συγγενής του Λόκι όπως στα κόμικ ή στη Σκανδιναβική μυθολογία. Η απόφαση να προχωρήσουν με αυτό προήλθε από την ανάγκη να υπάρχει μεγαλύτερος αντίκτυπος στην τελική αναμέτρηση της Χέλα με τον Θορ. Κάνοντας αυτή την αλλαγή, ο Πίρσον ένιωσε πως η Χέλα έγινε «αυτό που [αντιπροσωπεύει] το τι σημαίνει να κυβερνάς το Άσγκαρντ, την οικογένεια [του Θορ], το τι του έχουν πει και τι όχι». Η Μπλάνσετ, για την ερμηνεία του ρόλου, άντλησε έμπνευση από την τραγουδίστρια Siouxsie Sioux, καθώς επίσης και από την «πανκ-ροκ εικονογραφία» των δεκαετιών 1970 και 1980. Η «μοναδική, αντισυμβατική κίνηση» της Siouxsie έπαιξε μεγάλο ρόλο στην κίνηση της Χέλα και στον τρόπο που «διοικεί τον χώρο». Η Μπλάνσετ δυσκολευόταν να ενσαρκώσει τον χαρακτήρα όταν φορούσε τη στολή καταγραφής κίνησης αντί την κανονική στολή του χαρακτήρα, γιατί ένιωθε πως το κόσμημα στο κεφάλι της Χέλα αποτελούσε «τεράστιο κομμάτι» της δύναμής της και θα της άρεσε να το φοράει κατά τη διάρκεια των γυρισμάτων. Ο σχεδιασμός του χαρακτήρα ήταν εμπνευσμένος από το κόμικ *Thor: God of Thunder* του Τζέισον Άαρον, ενώ ο χαρακτήρας του Γκορ που βρίσκεται στο ίδιο κόμικ και έχει την ικανότητα να «δημιουργεί άπειρο αριθμό όπλων», ενέπνευσε μία παρόμοια ικανότητα για τη Χέλα. Για την καλύτερη απόδοση του ρόλου, η Μπλάνσετ συνεργάστηκε με την κασκαντέρ Ζόε Μπελ και τον προσωπικό γυμναστή του Χέμσγουόρθ, Λουκ Ζότσι, ενώ μελέτησε και καποέιρα.
*Ίντρις Έλμπα ως Χέιμνταλ:Ο Ασγκαρντιανός πρώην φρουρός της γέφυρας Μπάιφροστ που βλέπει και ακούει τα πάντα, βασισμένος στη μυθολογική θεότητα με το ίδιο όνομα. Κατά τη διάρκεια της βασιλείας του Λόκι, αυτοεξορίζεται. Όταν η Χέλα εισβάλλει στο Άσγκαρντ, βοηθάει τους ευάλωτους πολίτες να κρυφτούν. Περιγράφοντας την ιστορία του χαρακτήρα του Χέιμνταλ στην ταινία, ο Γουίντερμπαουμ είπε: «Από σοφός πολιτικός και φύλακας της πύλης του Άσγκαρντ, έχει γίνει ο σκληρός πολεμιστής-μάγος που ζει στα βουνά και σπάει στο ξύλο τους εχθρούς καθ'όλη τη διάρκεια της ταινίας».
*Τζεφ Γκόλντμπλουμ ως Γκράντμαστερ:Ένας από τους Γηραιούς του Σύμπαντος, ο οποίος κυβερνά τον πλανήτη Σακάρ και απολαμβάνει να χειραγωγεί τις κατώτερες μορφές ζωής. O Γκόλντμπλουμ περιέγραψε τον χαρακτήρα ως «έναν ηδονιστή, έναν κυνηγό της απόλαυσης, έναν άνθρωπο που απολαμβάνει τη ζωή και γεύεται και μυρίζει». Επίσης, είπε πως ο Γουαϊτίτι τον ενθάρρυνε να αυτοσχεδίαζει, έτσι ώστε να «κάνει [τον χαρακτήρα] δικό του». Ο Γουαϊτίτι εξήγησε πως ο Γκράντμαστερ δεν έχει μπλε δέρμα στην ταινία, όπως στα κόμικ, επειδή ο Γκόλντμπλουμ είχε ήδη υποδυθεί έναν χαρακτήρα μπλε χρώματος στην ταινία *[[Στον Πλανήτη Γη τα Κορίτσια Είναι Εύκολα]]* (1988) και επειδή δεν ήθελε να αποσπαστεί η προσοχή του κοινού από την προσωπικότητα του Γκόλντμπλουμ, λόγω της εμφάνισης του. Ο Γκράντμαστερ είναι ο αδελφός του Συλλέκτη, τον οποίο υποδύθηκε ο Μπενίσιο ντελ Τόρο στην ταινία *[[Φύλακες του Γαλαξία (ταινία, 2014)|Φύλακες του Γαλαξία]]* (2014), και ο παραγωγός Κέβιν Φάιγκι εξέφρασε ενδιαφέρον στο να τους δει μαζί σε μία μελλοντική ταινία.
*Τέσσα Τόμπσον ως Βαλκυρία:Μία σκληρή Ασγκαρντιανή έμπορος σκλάβων, η οποία καταναλώνει πολύ αλκοόλ, βασισμένη στο μυθολογικό πλάσμα Μπρούνχιλντ. Κάποτε υπήρξε μέλος των μυθικών πολεμιστριών των Βαλκυριών, αλλά τώρα εργάζεται για τον Γκράντμαστερ χρησιμοποιώντας το ψευδώνυμο «Σκράπερ 142». Η Τόμπσον είπε πως οι διάφορες εκδοχές του χαρακτήρα στα κόμικ τους «άφησαν μεγάλο περιθώριο» για να δημιουργήσουν την εκδοχή του χαρακτήρα για την ταινία. Ο Γουαϊτίτι σημείωσε: «ήθελα να είμαι σίγουρος πως δεν θα δημιουργούσαμε έναν βαρετό και όμορφο γυναικείο χαρακτήρα», ενώ ο Φάιγκι δήλωσε πως η Marvel ήθελε να δώσει στον Θορ ένα ερωτικό ενδιαφέρον, το οποίο θα ήταν περισσότερο ίσο μαζί του σε σχέση με αυτό της Τζέιν Φόστερ. Στο αρχικό προσχέδιο του σεναρίου, οι Κρεγκ Κάιλ και Κρίστοφερ Γιοστ είχαν αποδώσει μία πιο ρομαντική σχέση ανάμεσα σε Θορ και Βαλκυρία αλλά, όταν ο Πίρσον άρχισε να δουλεύει πάνω στο σενάριο, αφαίρεσε αυτό το κομμάτι της ιστορίας κι επικεντρώθηκε περισσότερο στον «αμοιβαίο σεβασμό» των δύο χαρακτήρων και στη Βαλκυρία να προσπαθεί να «αντιμετωπίσει το PTSD που είχε. Είναι κάποια η οποία πνίγει τη θλίψη της στο αλκοόλ και απλά σκέφτηκα πως αυτό ήταν κάτι που δεν βλέπουμε συχνά». Η Τόμπσον δήλωσε πως ο χαρακτήρας είναι αμφιφυλόφιλος, κάτι το οποίο βάσισε στη σχέση που έχει ο χαρακτήρας με την Άναμπελ Ριγκς στα κόμικ, κι έπεισε τον Γουαϊτίτι να γυρίσουν μία σκηνή όπου μια γυναίκα βγαίνει από το δωμάτιο της Βαλκυρίας. Η σκηνή αυτή κόπηκε τελικά από την ταινία, καθώς «αποσπούσε την προσοχή» από το σκηνικό της συγκεκριμένης σκηνής. Κατά την προετοιμασία της για τον ρόλο, η Τόμπσον άντλησε έμπνευση από εικόνες της Λίντα Χάμιλτον στον ρόλο της ως Σάρα Κόνορ στην ταινία *[[Εξολοθρευτής 2: Μέρα Κρίσης]]* (1991), ενώ δούλεψε και με τον καθηγητή διαλέκτων, Άντριου Τζακ, για να δημιουργήσει μία Ασγκαρνιανή προφορά που να ακούγεται αρκετά διαφορετική, ώστε να δικαιολογεί και την καταγωγή της αλλά και τα τόσα χρόνια που βρίσκεται μακριά από το Ασγκαρντ. Η Τόμπσον θα εμφανιστεί και σε μελλοντικές ταινίες του MCU.
*Καρλ Ούρμπαν ως Σκερτζ:Ασγκαρντιανός πολεμιστής, ο οποίος έχει αναλάβει να φρουρεί τη γέφυρα Μπάιφροστ μετά τη φυγή του Χέιμνταλ και επιλέγει να συμμαχήσει με τη Χέλα για να επιβιώσει. Ο Ούρμπαν ξύρισε το κεφάλι του και γυμνάστηκε για να «μπει στο πετσί του ρόλου», παρά το γεγονός πως φοράει στολή και το σώμα του δεν φαίνεται. Ο Ούρμπαν είπε πως ο Σκερτζ «κάνει μία συμφωνία με τον διάβολο» και γίνεται «το πρωτοπαλίκαρο της Χέλα. Κάνει τη βρώμικη δουλειά. Και αυτό είναι κάτι που πρέπει να κάνει—αλλά βαραίνει τη συνείδησή του».
*Μαρκ Ράφαλο ως Μπρους Μπάνερ / Hulk:Μέλος των Εκδικητών και ιδιοφυής επιστήμονας, ο οποίος μετά την έκθεσή του σε γ ραδιενέργεια, όταν θυμώνει ή αναστατώνεται, μεταμορφώνεται σε Hulk. Στα δύο χρόνια που έχουν περάσει από την ταινία *[[Εκδικητές: Η Εποχή του Ultron]]* (2015), ως Hulk έχει γίνει επιτυχημένος και δημοφιλής μονομάχος στον Σακάρ, έχοντας καταπιέσει την ανθρώπινη μεριά του και παραμένοντας στη μορφή του Hulk όλο αυτό το διάστημα. Έχει αποκτήσει το λεξιλόγιο «ενός νηπίου», με το επίπεδο της ομιλίας του Hulk να έχει αποτελέσει «μεγάλη συζήτηση» ανάμεσα στον Γουαϊτίτι και τη Marvel, καθώς λάμβανε υπόψη τις μελλοντικές εμφανίσεις του χαρακτήρα. Η ταινία *Ragnarok* ξεκινά μία ιστορία για τον χαρακτήρα, η οποία συνεχίζεται στις ταινίες *[[Εκδικητές: Ο Πόλεμος της Αιωνιότητας]]* (2018) και *[[Εκδικητές: Η Τελευταία Πράξη]]* (2019). Ο Ράφαλο ένιωσε πως ο Hulk είχε «μια αλαζονεία» στην ταινία και ήταν «περισσότερο χαρακτήρας παρά μια πράσινη μηχανή οργής», όπως ήταν στις ταινίες των *Εκδικητών*. Όταν ο Ράφαλο ολοκλήρωσε τις σκηνές του, ο Γουαϊτίτι ήταν αυτός που παρείχε επιπρόσθετο υλικό για την καταγραφή κίνησης του Hulk, όποτε αυτό χρειαζόταν.
*Άντονι Χόπκινς ως Όντιν:Βασιλιάς του Άσγκαρντ, πατέρας του Θορ και της Χέλα και θετός πατέρας του Λόκι, βασισμένος στην ομώνυμη θεότητα της Σκανδιναβικής μυθολογίας. Στην ταινία, ο χαρακτήρας είναι εξόριστος στη Γη και, αρχικά, υπήρχε το πλάνο να τον παρουσιάσουν «σαν έναν τρελό» άστεγο στους δρόμους της Νέας Υόρκης. Ωστόσο, ο Γουαϊτίτι θεώρησε πως αυτό θα ήταν περισσότερο τραγικό παρά αστείο, δεδομένου της επικείμενης σκηνής θανάτου του χαρακτήρα. Έτσι, η σκηνή άλλαξε και μεταφέρθηκε στη Νορβηγία, για να «τιμήσει» το παρελθόν του χαρακτήρα και να είναι πιο αυθεντική στον ρόλο του ως βασιλιά του Άσγκαρντ. Ο Γουαϊτίτι έμεινε έκπληκτος από την ικανότητα αυτοσχεδιασμού του Χόπκινς όταν του ζητήθηκε «να είναι αστείος και, στην πραγματικότητα, να καταστρέψει ό,τι είχε κτίσει στο παρελθόν για τον χαρακτήρα, αναδημιουργώντας τον».

Επιπρόσθετα, οι Ταντανόμπου Ασάνο, Ρέι Στίβενσον και Ζάκαρι Λίβαϊ επανέλαβαν τους ρόλους τους ως Χόγκαν, Βόλσταγκ και Φάντραλ αντίστοιχα, μέλη των Τριών Πολεμιστών. Ο Φάιγκι αποκάλεσε την εμφάνισή τους ως ένα «ευγενές τέλος», το οποίο εξυπηρέτησε στην επιβεβαίωση της απειλής που ήταν η Χέλα και του κινδύνου που εγκυμονούσε για τους βασικούς χαρακτήρες. Ο Μπένεντικτ Κάμπερμπατς επαναλαμβάνει τον ρόλο του ως Δρ. Στίβεν Στρέιντζ από την ταινία *[[Doctor Strange (ταινία)|Doctor Strange]]* (2016), κάνοντας μία σύντομη εμφάνιση. Η Ρέιτσελ Χάους, η οποία έχει συνεργαστεί με τον Γουαϊτίτι σε αρκετές ταινίες του, υποδύεται την Τόπαζ, την επικεφαλής επιβολής του νόμου του Γκράντμαστερ, ενώ ο ίδιος ο Γουαϊτίτι ενσαρκώνει τον Κόργκ, έναν μονομάχο με καταγωγή από τον Κρόναν, ο οποίος γίνεται φίλος με τον Θορ. Ο Γουαϊτίτι ερμήνευσε τον ρόλο φορώντας στολή καταγραφής κίνησης, καθώς ο χαρακτήρας είναι φτιαγμένος από πέτρες και, θέλοντας να κάνει κάτι διαφορετικό, έδωσε στον χαρακτήρα απαλή φωνή. Για τη φωνή του Κοργκ, βασίστηκε στη φωνή των πολυνήσιων πορτιέρηδων, καθώς επίσης και στη φωνή του φίλου και συχνού συνεργάτη του, Ρις Ντάρμπι. Ο Γουαϊτίτι παρείχε επίσης την καταγραφή κίνησης για τον πύρινο δαίμονα, Σάρτουρ, ο οποίος είναι βασισμένος στο μυθολογικό πλάσμα Σαρτρ. Τη φωνή στον χαρακτήρα χαρίζει ο Κλάνσι Μπράουν. Ο συν-δημιουργός των χαρακτήρων Θορ και Hulk, Σταν Λι, κάνει μία κάμεο εμφάνιση ως ο άντρας ο οποίος κόβει τα μαλλιά του Θορ στον Σακάρ. Υπάρχουν επίσης αρκετές άλλες κάμεο εμφανίσεις ηθοποιών σε μία σκηνή, όπου Ασγκαρντιανοί ηθοποιοί ανεβάζουν ένα θεατρικό, βασισμένο στα γεγονότα της ταινίας *Σκοτεινός Κόσμος*. Στο θεατρικό αυτό, ο Σαμ Νιλ, ο οποίος συνεργάστηκε με τον Γουαϊτίτι στην ταινία *[[Κυνήγι ανθρώπων]]* (2016), υποδύεται τον Όντιν ο Λουκ Χέμσγουορθ, αδελφός του Κρις, υποδύεται τον Θορ και ο Ματ Ντέιμον υποδύεται τον Λόκι, ενώ η Σαρλότ Νικντάο υποδύεται τη Σιφ. Η Σκάρλετ Γιόχανσον εμφανίζεται μέσα από πλάνα αρχείου της ταινίας *[[Εκδικητές: Η Εποχή του Ultron]]*, ως Νατάσα Ρόμανοφ / Black Widow.

## Παραγωγή
### Ανάπτυξη
Τον Οκτώβριο του 2013, κατά τη διάρκεια προώθησης της κυκλοφορίας της ταινίας *Thor 2: Σκοτεινός Κόσμος*, ο Κρις Χέμσγουορθ εξέφρασε την επιθυμία να συνεχίσει να ενσαρκώνει τον Θορ για όσο «το επιθυμεί ο κόσμος», προσθέτοντας πως δεσμευόταν από το συμβόλαιό του για ακόμα μία ταινία *Thor* και άλλες δύο ταινίες *Εκδικητών*. Ο παραγωγός Κέβιν Φάιγκι δήλωσε πως η επόμενη ταινία *Thor* θα φτιαχνόταν από στοιχεία από το τέλος της ταινίας *Σκοτεινός Κόσμος*. Τον Ιανουάριο του 2014, η Marvel ανακοίνωσε πως οι Κρεγκ Κάιλ και Κρίστοφερ Γιοστ θα έγραφαν το σενάριο για μια τρίτη συνέχεια, με τον Φάιγκι να είναι και πάλι ο παραγωγός και, τον Ιούλιο, σκιαγραφήθηκε η ιστορία της ταινίας. Στα τέλη Οκτωβρίου 2014, ο Φάιγκι ανακοίνωσε πως η ταινία θα είχε τον τίτλο *Thor: Ragnarok*, με προγραμματισμένη ημερομηνία κυκλοφορίας την 28η Ιουλίου 2017. Οι Χέμσγουορθ και Τομ Χίντλστον θα επέστρεφαν για τους ρόλους τους ως Θορ και Λόκι αντίστοιχα. Ο Χέμσγουορθ αμείφθηκε με $15 εκατομμύρια για την ταινία. Ο Φάιγκι πρόσθεσε πως η ταινία θα ήταν «πολύ σημαντική» για τη Φάση Τρία του κινηματογραφικού σύμπαντος της Marvel (MCU), επιβεβαιώνοντας επίσης πως, μέσα στο πλαίσιο της ταινίας, η λέξη Ράγκναροκ σημαίνει «συντέλεια». Ένιωσε πως «από τον τίτλο και μόνο, ο κόσμος [δεν] πρόκειται να καταλάβει περί τίνος πρόκειται».

Τον Φεβρουάριο του 2015, η Marvel μετακίνησε την ημερομηνία κυκλοφορίας της ταινίας για τις 3 Νοεμβρίου 2017. Τον Απρίλιο, ο Φάιγκι ανέμενε να έχει σύντομα στα χέρια του ένα προσχέδιο της ταινίας και, έναν μήνα αργότερα, δήλωσε πως «προς το τέλος του καλοκαιριού» θα ανακοινώνονταν ο σκηνοθέτης, ένας ακόμη σεναριογράφος και περισσότερα μέλη του καστ, με τα γυρίσματα να είναι προγραμματισμένα να ξεκινήσουν τον Ιούνιο του 2016. Ο σκηνοθέτης της ταινίας *Σκοτεινός Κόσμος*, Άλαν Τέιλορ, εξήγησε πως δεν θα επέστρεφε για τη συνέχεια, δηλώνοντας: «η εμπειρία του να δουλεύω στη Marvel ήταν ιδιαίτερα εξουθενωτική, επειδή ενώ μου είχε δοθεί κάπως το ελεύθερο να κάνω αυτό που θέλω κατά τη διάρκεια των γυρισμάτων, έπειτα [κατά το στάδιο της μετά-παραγωγής] η ταινία μετατράπηκε σε κάτι άλλο. Αυτό είναι κάτι που ελπίζω να μην μου ξανασυμβεί και εύχομαι να μην συμβεί σε κανέναν άλλο». Στην Comic-Con του Σαν Ντιέγκο το 2015, η Τζέιμι Αλεξάντερ είπε πως θα επαναλάμβανε τον ρόλο της ως Σιφ σε «ένα πολύ κομβικό σημείο» της ταινίας.

Μέχρι τον Οκτώβριο του 2015, ο Τάικα Γουαϊτίτι ξεκίνησε συζητήσεις για να σκηνοθετήσει την ταινία *Thor: Ragnarok*. Στους άλλους υποψήφιους σκηνοθέτες συμπεριλαμβάνονταν οι Ρούμπεν Φλέτσερ, Ρομπ Λέτερμαν και Ρόσον Μάρσαλ Θέρμπερ. Η Ελίζαμπεθ Μπανκς εξέφρασε ενδιαφέρον να παρουσιάσει μία ιδέα που είχε για την ταινία, αλλά τελικά δεν συναντήθηκε ποτέ με τη Marvel για να το κάνει. Η Marvel παρουσίασε στους υποψήφιους σκηνοθέτες «τις δέκα διαφορετικές ιδέες που είχαν για την ταινία», ζητώντας τους να επιστρέψουν με μία πιο καθαρή εικόνα για το τι θα έπρεπε η ταινία να είναι. Ο Γουαϊτίτι δημιούργησε ένα «σύντομο βίντεο για τον τόνο της ταινίας και κάποια αστεία» χρησιμοποιώντας κομμάτια από άλλες ταινίες, συμπεριλαμβάνοντας και κομμάτια από την ταινία *Χαμός στην Τσάιναταουν*. Παρά το γεγονός πως αυτή δεν ήταν μία πρακτική που ενθάρρυνε η εταιρία, η Marvel θεώρησε το βίντεο του Γουαϊτίτι «καταπληκτικό», ειδικά τη χρήση του τραγουδιού «Immigrant Song» του συγκροτήματος Led Zeppelin ως μουσική υπόκρουση, με τον Φάιγκι να νιώθει πως αυτό «καθόριζε το τι θα έκανε ο Τάικα». Το τραγούδι χρησιμοποιήθηκε αργότερα και στην ταινία, αλλά και για την προώθησή της. Στο γιατί αποφάσισε να επιδιώξει τη σκηνοθεσία της ταινίας μετά τη δήλωσή του το 2012 πως δεν ενδιαφερόταν για «μεγάλου μήκους ταινίες, όπου η τέχνη θυσιάζεται για το κέρδος», ο Γουαϊτίτι είπε πως ένιωσε «σαν φιλοξενούμενος στο σύμπαν της Marvel, αλλά με τη δημιουργική ελευθερία να κάνω αυτό που θέλω». Αργότερα τον Οκτώβριο, διάφορα μέσα ενημέρωσης επιβεβαίωσαν πως ο Γουαϊτίτι θα ήταν αυτός που θα σκηνοθετούσε τελικά την ταινία.

Τον ίδιο μήνα, οριστικοποιήθηκε και η συμφωνία του Μαρκ Ράφαλο για την επιστροφή του ως Μπρους Μπάνερ / Hulk, κάτι που επιβεβαιώθηκε δημοσίως λίγο αργότερα. Η τελευταία φορά που ο Hulk εμφανίστηκε σε ταινία ήταν στο τέλος της ταινίας *Εκδικητές: Η Εποχή του Ultron*, όπου ταξίδευε με το Quinjet και, το αρχικό πλάνο, ήταν να να τον δείξουν να πετάει κοντά στον πλανήτη Κρόνο. Ο Φάιγκι εξήγησε πως τελικά προτίμησαν να μην το κάνουν αυτό και τοποθέτησαν τον χαρακτήρα σε μια τοποθεσία της Γης, αφήνοντας τη μοίρα του αμφίρροπη και διαλύοντας τις φήμες πως μία ταινία βασισμένη στο κόμικ «Planet Hulk» βρισκόταν στο στάδιο της ανάπτυξης καθώς, εκείνη την περίοδο, τα Marvel Studios δεν σχεδίαζαν να προσαρμόσουν τη συγκεκριμένη ιστορία. Σύμφωνα με τον εκτελεστικό παραγωγό, Μπραντ Γουίντερμπαουμ, η ιδέα να συμπεριλάβουν τον Hulk στην ταινία *Ragnarok* έπεσε πολύ νωρίς στο τραπέζι κατά το στάδιο της ανάπτυξης, όταν η ομάδα παραγωγής κοίταξε την ιστορία του κόμικ «Planet Hulk» και ένιωσε πως θα ήταν «πολύ εύκολο» να ενσωματώσουν τον Hulk μέσα στο franchise του *Thor*, εξερευνώντας «την ιδέα ενός πλανήτη όπου λάμβαναν χώρα μονομαχίες, κάτι το οποίο θα έφερνε τον Θορ σε δύσκολη θέση. [Αυτή η ιστορία] ήταν μία πολύ ωραία ιδέα για εμάς». Επιπλέον, ο Φάιγκι εξήγησε πως οι αρχικές συζητήσεις ήταν επικεντρωμένες στο να κάνουν «κάτι εντελώς διαφορετικό με τον Θορ» και, εν τέλη, αυτό επικεντρώθηκε γύρω από τη συνεχιζόμενη σχέση του με τον Λόκι και ιδέες που συμπεριλάμβαναν τους χαρακτήρες των Χέλα, Βαλκυρία, Μπάλντερ και Βήτα Ρέι Μπιλ. «Ήμασταν όμως σε φάση, 'Χρειαζόμαστε κάτι μεγάλο'». Κι αυτό οδήγησε σε συζητήσεις σχετικά με τον Θορ να βρίσκεται στο διάστημα, αποκαλώντας το αστειευόμενοι «Planet Thor», καταλήγοντας τελικά στη συμπερίληψη του Hulk και στην αποκάλυψη πως, μετά το τέλος της ταινίας *Εποχή του Ultron*, πήγε στο διάστημα.

Επίσης τον Οκτώβριο, η Υπουργός Εξωτερικών της Αυστραλίας, Τζούλι Μπίσοπ, ανακοίνωσε πως τα γυρίσματα της ταινίας θα λάμβαναν χώρα στην Αυστραλία, αποκλειστικά σε όλη την πολιτεία του Κουίνσλαντ, συμπεριλαμβανομένων των στούντιο Village Roadshow στο Όξενφορντ, στη Χρυσή Ακτή. Σύμφωνα με την Πρωθυπουργό της Κουίνσλαντ, Αναστάζια Παλασέι, η παραγωγή θα ξόδευε πάνω από $100 εκατομμύρια στο Κουίνσλαντ και θα απασχολούσε 750 ντόπιους κατοίκους. Ο Χέμσγουορθ ήταν αυτός που ζήτησε από τη Marvel η παραγωγή της ταινίας να γίνει στη γενέτειρά του, την Αυστραλία. Στα τέλη Νοεμβρίου 2015, ο Στέλαν Σκάρσγκορντ, ο οποίος είχε υποδυθεί τον Έρικ Σέλβιγκ στις προηγούμενες ταινίες *Thor*, είπε πως δεσμευόταν από το συμβόλαιό του αν η Marvel ήθελε να τον συμπεριλάβει στην ταινία, αλλά τότε δεν ήταν σίγουρος αν θα τον καλούσαν. Αργότερα, επιβεβαίωσε πως δεν θα εμφανιζόταν στην ταινία. Τον επόμενο μήνα, η Στέφανι Φόλσομ προσλήφθηκε για να δουλέψει πάνω στο σενάριο, ενώ η Κέιτ Μπλάνσετ βρισκόταν στο τελικό στάδιο των διαπραγματεύσεων για να ενταχθεί στο καστ.

### Προ-παραγωγή
thumb|upright|Ο Γουαϊτίτι στην Comic-Con του Σαν Ντιέγκο το 2017.
Τον Ιανουάριο του 2016, με την ταινία να μπαίνει στο στάδιο της προ-παραγωγής, ο Ράφαλο την περιέγραψε ως μία «ταινία του δρόμου» και ανέφερε πως επιπρόσθετα γυρίσματα θα λάμβαναν χώρα στο Σίδνεϊ. Ο Γουαϊτίτι δήλωσε πως δούλευε «λίγο» πάνω στο σενάριο, κυρίως προσθέτοντας χιούμορ σε αυτό, με τον Έρικ Πίρσον να εντάσσεται στο πρότζεκτ για να ξαναγράψει το σενάριο. Ο Πίρσον ένιωσε πως η ένταξή του στην ομάδα παρουσίασε αρκετές προκλήσεις, καθώς «υπήρχαν ήδη τόσα πολλά κομμάτια παζλ στην εξίσωση», όπως το αν θα είχε την Μπλάνσετ για τον ρόλο της Χέλα, η οποία επιβεβαιώθηκε πως θα είναι όντως στην ταινία έναν μήνα αργότερα, και το να συμπεριλάβει τους Hulk, Βαλκυρία και Σκερτζ, κομμάτια που έπρεπε να ενώσει μεταξύ τους με τέτοιο τρόπο ώστε να βγάζουν νόημα. Επίσης, του ζητήθηκε να μην τον κρατήσει πίσω τίποτα από τις προηγούμενες ταινίες και, ο Γουαϊτίτι, του ζήτησε να κάνει την ταινία διασκεδαστική και τον Θορ «τον ο πιο κουλ χαρακτήρα». Αρχές Μαρτίου, η Αλεξάντερ είπε πως δεν ήταν πια σίγουρη αν θα εμφανιζόταν στην ταινία, λόγω συγκρούσεων που υπήρχαν στον προγραμματισμό της με την τηλεοπτική σειρά *[[Blindspot (τηλεοπτική σειρά)|Blindspot]]* στην οποία συμμετείχε. Αργότερα, ανέφερε πως ο προγραμματισμός ίσως και να μην ήταν ο λόγος μη συμμετοχής της, αλλά τελικά δεν ήταν σε θέση να βρίσκεται στην ταινία εξαιτίας αυτού. Εντούτοις, ο χαρακτήρας της Σιφ εμφανίζεται στο θεατρικό που λαμβάνει χώρα μέσα στην ταινία με θέμα τα γεγονότα της ταινίας *Σκοτεινός Κόσμος*, τον οποίο ενσαρκώνει η Σαρλότ Νικντάο.

Τον Απρίλιο, η Τέσσα Τόμπσον προστέθηκε στο καστ για τον ρόλο της Βαλκυρίας, με τη Νάταλι Πόρτμαν να μην επιστρέφει στον ρόλο της Τζέιν Φόστερ από προηγούμενες ταινίες, ως το ερωτικό ενδιαφέρον του Θορ. Η Marvel δεν ζήτησε ποτέ από τους σεναριογράφους να συμπεριλάβουν στην ταινία χαρακτήρες από τη Γη, οι οποίοι είχαν εμφανιστεί σε προηγούμενες ταινίες, και ο Φάιγκι είπε πως η Φόστερ και ο Θορ είχαν χωρίσει στο μεσοδιάστημα των δύο ταινιών. Τον Μάιο, η Marvel επιβεβαίωσε τη συμμετοχή των Μπλάνσετ και Τόμπσον, ανακοινώνοντας επίσης τις προσθήκες των Τζεφ Γκόλντμπλουμ ως Γκράντμαστερ και Καρλ Ούρμπαν ως Σκερτζ και αποκαλύπτοντας πως οι Ίντρις Έλμπα και Άντονι Χόπκινς θα επέστρεφαν για να επαναλάβουν τους αντίστοιχους ρόλους τους ως Χέιμνταλ και Όντιν από τις προηγούμενες ταινίες. Στις αρχές Ιουνίου, η Παλασέι και το στέλεχος των Marvel Studios, Ντέιβιντ Γκραντ, ανακοίνωσαν πως τα γυρίσματα θα ξεκινούσαν στις 4 Ιουλίου 2016, με την εταιρία Weta Workshop να δημιουργεί τα προπς της ταινίας. Πριν καταστρέψουν το σκηνικό της ταινίας *[[Doctor Strange (ταινία)|Doctor Strange]]*, ο Γουαϊτίτι έγραψε και γύρισε μία σκηνή εκεί, όπου ο Θορ συναντιέται με τον Στίβεν Στρέιντζ, τον οποίο υποδύεται ο Μπένεντικτ Κάμπερμπατς. Η Marvel και ο σκηνοθέτης της ταινίας *Doctor Strange*, Σκοτ Ντέρικσον, θεώρησαν πως η σκηνή ήταν «ιδανική» για την είσοδο του Στρέιντζ στο ευρύτερο MCU, κι έτσι αποφάσισαν να την προσθέσουν στους τίτλους τέλους της ταινίας *Doctor Strange*.

Ο Φάιγκι σημείωσε πως η ταινία *Thor: Ragnarok* θα λάμβανε χώρα κυρίως στο σύμπαν και όχι στη Γη, κάτι διαφορετικό σε σχέση με τις προηγούμενες ταινίες *Thor*. Επεκτάθηκε λέγοντας: «Τονικά και γεωγραφικά υπάρχουν αρκετοί διαφορετικοί πλανήτες εκτός των εννέα βασιλείων που επισκεφτήκαμε» στις ταινίες. Για τα ταξίδια στο διάστημα, ο Γουαϊτίτι συμβουλεύτηκε τον θεωρητικό φυσικό Κλίφορντ Τζόνσον, ο οποίος έριξε μία ματιά στα πρώτα προσχέδια του σεναρίου και έδωσε ιδέες στον Γουαϊτίτι, οι οποίες θα μπορούσαν «να κλείσουν το μάτι σε μερικές από τις παλιές κλασικές ιστορίες [του Θορ]». Ο αστρονόμος-φυσικός Άνταμ Φρανκ λειτούργησε επίσης ως σύμβουλος, παρέχοντας συμβουλές για σκουληκότρυπες και διαγαλαξιακά ταξίδια. Ο συν-δημιουργός του Θορ, Τζακ Κίρμπι, ήταν μία από τις σημαντικότερες πηγές έμπνευσης για τον Γουαϊτίτι, όσον αφορούσε την οπτική εικόνα της ταινίας. Ως πηγή έμπνευσης για κάποια «πραγματικά διασκεδαστικά στοιχεία ... τόσο στυλιστικά όσο και αφηγηματικά», σύμφωνα με τον Γουίντερμπαουμ, υπήρξε επίσης και η ιστορία «Ragnarok» του Γουόλτ Σίμονσον, καθώς επίσης και η σειρά ιστοριών *Thor: God of Thunder* του Τζέισον Άαρον, για τον σχεδιασμό της Χέλα και των ικανοτήτων της. Ο Γουαϊτίτι είπε πως ο πλανήτης Σακάρ, ο οποίος εμφανίζεται στην ιστορία «Planet Hulk», ήταν «η μεγαλύτερη αλλαγή για την ταινία και τους τρεις χαρακτήρες», με τον Γουίντερμπαουμ να τον περιγράφει ως «την τουαλέτα του σύμπαντος», καθώς περιβάλλεται από «σκουληκότρυπες μέσα από τις οποίες, εδώ και αιώνες, ξεπετάγονται άχρηστα πράγματα». Στην ταινία απεικονίζεται επίσης το Μουσπελχέιμ, ένα από τα εννέα Βασίλεια, το οποίο διοικεί ο Σάρτουρ. Ο σχεδιαστής παραγωγής, Νταν Χένα, τον περιέγραψε ως μία σφαίρα Ντάισον που αντλεί δύναμη από έναν αστέρα που πεθαίνει, για να δώσει ενέργεια στους κατοίκους του. Ο Χένα ήλπιζε να δώσει στο Άσγκαρντ «μια πιο ανθρώπινη μορφή» σε σχέση με τις προηγούμενες ταινίες, προσθέτοντας μικρότερα κτίρια ώστε να δείχνει πιο πρακτικό και χρηστικό. Για την αρένα των μονομάχων στον Σακάρ, ο Χένα μελέτησε τις ρωμαϊκές αντίστοιχες αρένες, αλλά τη διαφοροποίησε από προηγούμενες παρόμοιες ιδέες, κάνοντάς την «εξ'ολοκλήρου εξωγήινη». Η αρένα περιβάλλεται απο «όρθιες κερκίδες».

Ο Γουαϊτίτι είπε πως η ταινία θα εφεύρισκε εκ νέου το franchise, καθώς «αρκετά από αυτά που κάνουμε στην ταινία είναι, κατά κάποιο τρόπο, ένα είδος αποσυναρμολόγησης και καταστροφής της παλιάς ιδέας και ξανακτίσιμό της με έναν καινούριο, πιο φρέσκο τρόπο. Όλοι έχουν μια ελαφρώς καινούρια αντίληψη για τους χαρακτήρες τους, κάνοντάς την [ταινία] να μοιάζει σαν να είναι αυτή η πρώτη ταινία *[[Thor (ταινία)|Thor]]* (2001)». Πρόσθεσε πως είχε δει τις άλλες ταινίες και τις σεβόταν, αλλά ήθελε να επικεντρωθεί στο να φτιάξει μία «αυτόνομη ταινία επειδή αυτή μπορεί να είναι και η μόνη στιγμή για να το κάνω. Απλά θέλω να κάνω μια δική μου εκδοχή σε ταινία Marvel με τον καλύτερο δυνατό τρόπο». Αυτό είναι κάτι στο οποίο ήλπιζε και ο Χέμσγουορθ, περιμένοντας έναν ελαφρύτερο τόνο στην ταινία *Ragnarok* συγκριτικά με τις άλλες ταινίες *Thor* (ειδικά τη δεύτερη), κάτι παρόμοιο με την ταινία *Φύλακες του Γαλαξία*. Είπε: «Νιώθω πως είχαμε λιγότερη αφέλεια ή διασκέδαση ή χιούμορ [στη δεύτερη ταινία], στοιχεία που η πρώτη [ταινία] ίσως είχε. Εύχομαι να είχαμε περισσότερο από αυτά τα στοιχεία στη δεύτερη ... Κάναμε το βασιλικό στοιχείο. Κάναμε το Σαιξπηρικό στοιχείο, τα δείξαμε αυτά. Νομίζω πως τώρα είναι ώρα να προχωρήσουμε και να πούμε, 'Εντάξει, μια χαρά. Ας δοκιμάσουμε κάτι διαφορετικό'». Ο Χέμσγουορθ συνέχισε λέγοντας πως προκειμένου να αποφευχθεί «η προβλεψιμότητα» τόσο της ταινίας όσο και του χαρακτήρα, υπήρχε «σίγουρα ο στόχος να γίνει κάτι απροσδόκητο...νομίζω θέλουμε να πάμε σε κάτι πιο περιπετειώδες και διασκεδαστικό».

Τα γεγονότα της ταινίας *Ragnarok* διαδραματίζονται τέσσερα χρόνια μετά τα γεγονότα της ταινίας *Thor 2: Σκοτεινός Κόσμος*, δύο χρόνια μετά τα γεγονότα της ταινίας *Εκδικητές: Η Εποχή του Ultron* και περίπου την ίδια περίοδο με τα γεγονότα των ταινιών *[[Captain America: Εμφύλιος Πόλεμος]]* (2016) και *[[Spider-Man: Η Επιστροφή Στον Τόπο Του]]* (2017), με τον Γουίντερμπαουμ να σημειώνει πως «τώρα στη Φάση Τρία, τα πράγματα συμβαίνουν το ένα πάνω στο άλλο». Τα γεγονότα της ταινίας *Ragnarok* προετοιμάζουν επίσης τα γεγονότα της ταινίας *Εκδικητές: Ο Πόλεμος της Αιωνιότητας* και ο Χέμσγουορθ, πριν πάρει στα χέρια του το σενάριο της ταινίας *Ragnarok*, μίλησε με τους σκηνοθέτες της ταινίας *Πόλεμος της Αιωνιότητας*, Άντονι και Τζο Ρούσο, για να δει το πώς θα συνδέονταν οι δύο ταινίες. Σχετικά με αυτό, δήλωσε πως η ταινία *Ragnarok* «σίγουρα ρέει όμορφα μέσα σε αυτές τις ταινίες», ενώ ο Γουίντερμπαουμ παρομοίασε τον αντίκτυπο της ταινίας *Ragnarok* στο ευρύτερο MCU με τον αντίκτυπο που είχε η ταινία *[[Captain America 2: Ο Στρατιώτης του Χειμώνα]]* (2014), λέγοντας πως θα διέλυε την ιδέα που είχε ήδη καθιερωθεί για το Άσγκαρντ, με τον ίδιο τρόπο «που η ταινία *Στρατιώτης του Χειμώνα* διέλυσε την ιδέα που υπήρχε για την Α.Σ.Π.Ι.Δ.Α.».

### Γυρίσματα

Τα γυρίσματα ξεκίνησαν στις 4 Ιουλίου 2016, υπό τον κωδικό τίτλο *Creature Report*, στα στούντιο Village Roadshow στο Όξενφορντ, Χρυσή Ακτή, Κουίνσλαντ της Αυστραλίας, χρησιμοποιώντας αποκλειστικά και τις εννέα σκηνές των στούντιο. Επιπρόσθετα γυρίσματα έλαβαν επίσης χώρα σε όλη την πολιτεία του Κουίνσλαντ, συμπεριλαμβανομένου του Εθνικού Πάρκου Τάμποριν. Η κεντρική εμπορική περιοχή του Μπρίσμπεϊν, όπου τα γυρίσματα έλαβαν χώρα από τις 22 μέχρι τις 25 Αυγούστου, χρησιμοποιήθηκε ως αναπαράσταση για τη Νέα Υόρκη. Ο Χαβιέρ Αγκιρεσαρόμπε εργάστηκε ως φωτογράφος της ταινίας, περιγράφοντας τη δουλειά του σε αυτήν ως «έναν σπάνιο συνδυασμό ικανοποίησης και απογοήτευσης», καθώς ένιωσε πως βρισκόταν εκεί κυρίως για να εξυπηρετεί τον σκηνοθέτη και τον επικεφαλής των οπτικών εφέ, αλλά νιώθοντας ταυτόχρονα και «πολύ ευτυχισμένος που ήταν σε θέση να ανταποκριθεί σε τέτοιες απίστευτες τεχνικές απαιτήσεις».

Αργότερα τον Ιούλιο, αναφορικά με τη φύση της ταινίας ως «κομεντί με φιλαράκια», ο Γουαϊτίτι είπε πως το σενάριο είχε αλλάξει και δεν ήταν ακόμα ξεκάθαρο το πώς θα έμοιαζε το τελικό προϊόν, αλλά υπήρχαν «στοιχεία φιλίας σε αυτήν ανάμεσα σε Θορ και Hulk».  Είπε πως θα ήταν μία ταινία «επιστημονικής φαντασίας των δεκαετιών 1970/1980» και «η πιο 'εκτός τόπου και χρόνου' από όλες τις ταινίες της Marvel», με τον τόνο της να πλησιάζει αυτόν της ταινίας *Χαμός στην Τσάιναταουν*. Πηγή έμπνευσης για το στοιχείο του οδικού ταξιδιού της ταινίας αποτέλεσαν οι ταινίες *[[48 ώρες]]* (1982), *[[Ο Φίλος μου κι Εγώ]]* (1987) και *[[Αεροπλάνα, Λιμουζίνες και Τρένα]]* (1987). Επίσης, ο Γουαϊτίτι ζήτησε από τους επικεφαλής κάθε τμήματος να δουν την ταινία *[[Φλας Γκόρντον (ταινία)|Φλας Γκόρντον]]* (1980) πριν ξεκινήσουν να εργάζονται. Το 2016 την Comic-Con του Σαν Ντιέγκο, παρουσιάστηκαν κάποια σκίτσα τα οποία αποκάλυπταν πως ο χαρακτήρας του λύκου Φένρις θα εμφανιζόταν στην ταινία.

Μέχρι τον Αύγουστο, περισσότεροι από 100 εργάτες που δούλευαν στο στήσιμο και την κατασκευή των σκηνικών έλαβαν ειδοποιήσεις για ολοκλήρωση των εργασιών τους, με μερικούς να παραπονιούνται πως τους είχαν υποσχεθεί πως η δουλειά θα κρατούσε μέχρι τον Οκτώβριο ή τον Νοέμβριο του 2016 και πως εργάτες από τη Νέα Ζηλανδία είχαν ευνοϊκότερη μεταχείριση από τους ντόπιους Αυστραλούς. Ωστόσο, η Πρωθυπουργός Παλασέι δήλωσε πως η δουλειά στησίματος των σκηνικών είχε απλά «ολοκληρωθεί» και πως άλλες δουλειές θα άνοιγαν όταν οι ηθοποιοί θα κατέφταναν για την έναρξη των γυρισμάτων. Τα σκηνικά που δημιουργήθηκαν για την ταινία αφορούσαν τον Σακάρ, συμπεριλαμβανομένων του παλατιού του Γκράντμαστερ και του περιβάλλοντα χώρου σκουπιδιών, καθώς επίσης και για το Άσγκαρντ, το οποίο βασίστηκε στην αισθητική των προηγούμενων ταινιών *Thor*. Το εσωτερικό του Quinjet των Εκδικητών, το οποίο είχε δημιουργηθεί για την ταινία *[[Οι Εκδικητές (ταινία, 2012)|Οι Εκδικητές]]* (2012), μεταφέρθηκε στην Αυστραλία. Ο Γουαϊτίτι, ο οποίος είναι Μάορι, είχε σαν προτεραιότητά του την πρόσληψη Ιθαγενών και Αβοριγινών Αυστραλών, όπως επίσης και Νεοζηλανδών, σε διάφορα τμήματα, λέγοντας: «Είναι μια ευθύνη που έχεις απέναντι στους αυτόχθονες πληθυσμούς. Έρχεσαι σε μία χώρα και βοηθάς την οικονομία με την παραγωγή και δημιουργείς θέσεις εργασίας, αλλά νομίζω πως μεγαλύτερη ευθύνη είναι να φροντίσεις τους ανθρώπους που έχουν λιγότερες ευκαιρίες». Πρόσθεσε πως έχοντας αυτούς τους ανθρώπους στο συνεργείο «νιώθω σαν να είμαι με οικογένεια» και «με βοηθάει να ηρεμώ και να νιώθω χαλαρός». Οι Ιθαγενείς και οι Αβορίγινες προσλήφθηκαν ως μέρος μιας πρωτοβουλίας του Τμήματος Ιθαγενών της Screen Australia, του οποίου αποστολή είναι «να παρέχει πρόσβαση σε Αβορίγινες και νησιώτες του Πορθμού Τόρες στην κινηματογραφική βιομηχανία».

Στα μέσα Σεπτεμβρίου 2016, σκίτσα από τα γυρίσματα έδειχναν πως ο χαρακτήρας του Midgard Serpent θα εμφανιζόταν στην ταινία, όπως επίσης και η Σιφ με τους Τρεις Πολεμιστές, σύμμαχοι του Θορ στις προηγούμενες ταινίες. Προς το τέλος του μήνα, αποκαλύφθηκε πως ο Σαμ Νιλ, ο οποίος είχε συνεργαστεί με τον Γουαϊτίτι στην ταινία *Κυνήγι ανθρώπων*, θα είχε κάποιο ρόλο στην ταινία. Σύντομα, ο Γουαϊτίτι υπονόησε πως στην ταινία θα εμφανίζονταν και οι χαρακτήρες Κοργκ, τον οποίο ο ίδιος ενσάρκωσε μέσω καταγραφής κίνησης, και Μικ, τον οποίο δεν ενσαρκώνει κάποιος ηθοποιός, καθώς δεν μιλάει καθόλου στην ταινία και απεικονίζεται ως «ένα πλάσμα που μοιάζει με προνύμφη ... [με] ρομποτικά πόδια και χέρια». Στα μέσα Οκτωβρίου, ο Γουαϊτίτι αποκάλυψε πως χρησιμοποιήθηκε μια νέα τεχνολογία κάμερας για κάποια πλάνα της ταινίας και πως ήλπιζε να μπορούσε να συμπεριλάβει στην ταινία τον χαρακτήρα Ρόμαν Ντέι του Τζον Σι Ράιλι, αλλά «δεν υπήρχε τρόπος να το καταφέρει». Τα γυρίσματα ολοκληρώθηκαν στις 28 Οκτωβρίου 2016. Κάποια δευτερεύοντα γυρίσματα έλαβαν χώρα στο νησί Ντιρκ Χάρτογκ, ανοικτά της Δυτικής Αυστραλίας, και στο Νότιο Νησί της Νέας Ζηλανδίας. Σύμφωνα με τον Γουαϊτίτι, το 80% των διαλόγων στην ταινία *Thor: Ragnarok* ήταν αυτοσχεδιασμός, προκειμένου να δημιουργηθεί μια «πολύ χαλαρή και συνεργατική διάθεση» ανάμεσα στο καστ, αλλά και ως μία προσπάθεια αναπαραγωγής του τόνου και της ευαισθησίας από τις προηγούμενες ταινίες του. Δήλωσε: «Ο τρόπος που εργάζομαι είναι συχνά να βρίσκομαι πίσω από την κάμερα, ή δίπλα από αυτήν, φωνάζοντας στους ηθοποιούς 'Πες αυτό, πες αυτό! Πες το με αυτόν τον τρόπο!'».

### Μετά-παραγωγή
Τον Ιανουάριο του 2017, αποκαλύφθηκε πως ο Πίρσον θα ήταν ο μοναδικός που θα λάμβανε πίστωση για το σενάριο της ταινίας, με την ιστορία να πιστώνεται στους Κάιλ, Γιοστ και Φόλσομ. Τον Σεπτέμβριο, αυτό ανανεώθηκε και ο Πίρσον εμφανιζόταν ως σεναριογράφος, ενώ οι Κάιλ και Γιοστ πιστώθηκαν την ιστορία. Η Φόλσομ διαφώνησε έντονα με τη Marvel για την προώθηση της ταινίας με αυτές τις πιστώσεις, σημειώνοντας πως το Σωματείο Σεναριογράφων Αμερικής (WGA) δεν είχε ακόμα καθορίσει τις τελικές πιστώσεις για την ταινία. Αργότερα, είπε πως η Marvel θα της πίστωνε την ιστορία της ταινίας, αλλά αυτό απορρίφθηκε από το WGA εξαιτίας του κανονισμού που υπήρχε πως την ιστορία μιας ταινίας μπορούν να την πιστωθούν το πολύ δύο άτομα, με εξαίρεση όταν υπάρχουν συγγραφικές ομάδες ατόμων, οι οποίες καταγράφονται ως ένα άτομο. Έτσι, ο Πίρσον και η ομάδα των Κάιλ και Γιοστ έλαβαν πίστωση για την ιστορία της ταινίας *Ragnarok*. Η Φόλσομ πρόσθεσε πως σχεδίαζε να ασκήσει έφεση κατά της απόφασης και πως η Marvel ήταν στο πλευρό της στην προσπάθειά της να λάβει πίστωση για την ταινία. Μέχρι το τέλος του μήνα οι πιστώσεις ανανεώθηκαν για ακόμα μία φορά, ορίζοντας αυτή τη φορά τους Πίρσον, Κάιλ και Γιοστ ως σεναριογράφους.

Τον Φεβρουάριο του 2017, η Ρέιτσελ Χάους είπε πως είχε έναν μικρό ρόλο στην ταινία, έχοντας δουλέψει με τον Γουαϊτίτι και στο παρελθόν. Τον Ιούλιο του 2017, έλαβαν χώρα κάποια επιπρόσθετα γυρίσματα στην Ατλάντα, τα οποία διήρκησαν τρεις εβδομάδες και συμπεριλάμβαναν και τα γυρίσματα των μετά τους τίτλους τέλους σκηνών. Σε μία από αυτές, εμφανίζεται για πρώτη φορά το διαστημόπλοιο *Sanctuary II*, το οποίο ανήκει στον Θάνος στην ταινία *Εκδικητές: Ο Πόλεμος της Αιωνιότητας*, ενώ στην άλλη εμφανίζεται ο Γκράντμαστερ. Οι Γκόλντμπλουμ και Γουαϊτίτι έκαναν διάφορους αυτοσχεδιασμούς και πολλές διαφορετικές εκδοχές αυτής της σκηνής. Σε μία εκδοχή, η οποία δεν χρησιμοποιήθηκε, ακούγεται ο εθνικός ύμνος του Σακάρ, ο οποίος «δημιουργήθηκε επί τόπου». Επίσης, στην Ατλάντα γυρίστηκε η σκηνή όπου Ασγκαρντιανοί ηθοποιοί ανεβάζουν το θεατρικό το οποίο βασίζεται στα γεγονότα της ταινίας *Σκοτεινός Κόσμος*. Ο Νιλ εμφανίζεται στη σκηνή ως ο ηθοποιός που υποδύεται τον Όντιν, ενώ ο αδελφός του Χέμσγουορθ, Λουκ, υποδύεται τον Θορ. Εξηγώντας τη σκηνή, ο Γουαϊτίτι είπε: «Αν ήμουν ο Λόκι και κυβερνούσα το Άσγκαρντ, θα έγραφα ένα έργο για τον εαυτό μου και θα ανάγκαζα τους πάντες να πάνε να το παρακολουθήσουν—θα άλλαζα τις λεπτομέρειες του έργου και θα έβαζα ένα τεράστιο όνομα να με υποδυθεί». Για τον ηθοποιό Λόκι, «ήθελαν πραγματικά κάποιον καλό και κάποιον που είναι αστείος» και ο Κρις Χέμσγουορθ πρότεινε τον Ματ Ντέιμον, τον οποίο γνώριζε προσωπικά. Ο Ντέιμον βρισκόταν στη Νέα Υόρκη εκείνο το διάστημα και πέταξε μέχρι την Ατλάντα, απλά για να γυρίσει αυτή τη σκηνή. Επίσης, κατά τα συμπληρωματικά γυρίσματα, άλλαξε η τοποθεσία της σκηνής όπου ο Θορ και ο Λόκι εντοπίζουν τον Όντιν στη Γη και στη συνέχεια, η Χέλα καταστρέφει το Μγιόλνιρ. Αρχικά, η σκηνή διαδραματιζόταν σε ένα στενό της Νέας Υόρκης, αλλά ο Γουαϊτίτι αποφάσισε πως το περιβάλλον αποσπούσε την προσοχή από το συναισθηματικό κομμάτι της σκηνής. Έτσι, η τοποθεσία άλλαξε και «μεταφέρθηκε» στη Νορβηγία, για την οποία ο Γουαϊτίτι ένιωσε πως έδινε μεγαλύτερο βάρος στη σκηνή, κάνοντας την ιστορία του Όντιν πιο «αυθεντική», επιτρέποντας επίσης στους χαρακτήρες και στο κοινό να «χαλαρώσουν για ένα δευτερόλεπτο και να απολαύσουν τη στιγμή, επειδή η υπόλοιπη ταινία τρέχει ασταμάτητα».

Μέχρι τη στιγμή που τα συμπληρωματικά γυρίσματα είχαν ολοκληρωθεί, η ταινία είχε ήδη περάσει από το μοντάζ και η αρχική εκδοχή του Γουαϊτίτι συνολικής διάρκειας δύο ωρών και σαράντα λεπτών, είχε μειωθεί κάπου στα ενενήντα λεπτά, διάρκεια η οποία αναμενόταν να αυξηθεί ελαφρώς με την προσθήκη του καινούριου υλικού. Ωστόσο, μετά το πάνελ της ταινίας στην Comic-Con του 2017, αποφασίστηκε να προστεθούν πίσω αρκετά από τα αστεία που είχαν αφαιρεθεί, με την τελική διάρκεια να φτάνει τις δύο ώρες και δέκα λεπτά μετά την ολοκλήρωση του μοντάζ. Οι Τζόελ Νέγκρον και Ζιν Μπέικερ ήταν οι μοντέρ της ταινίας. Ο Γουαϊτίτι περιέγραψε τη διαδικασία του να αποφασιστεί ποια αστεία θα κρατούσαν ως «πολύ δύσκολη ... κάποιες φορές ένα αστείο θα λειτουργούσε στην αρχή της ταινίας, ενώ δεν θα ήταν καθόλου αστείο [ή] θα ήταν αστείο σε λάθος σημείο και στο τέλος, έπρεπε να δοκιμάζουμε τα αστεία και το σε ποιο σημείο της ταινίας θα λειτουργούσαν καλύτερα». Στην ταινία *Ragnarok* ξεκαθαρίζεται επίσης πως το Γάντι της Αιωνιότητας, το οποίο εμφανίστηκε στην ταινία *Thor*, ήταν ψεύτικο. Ο Φάιγκι επεκτάθηκε πάνω σε αυτό, λέγοντας πως το Γάντι συμπεριλήφθηκε στην ταινία *Thor* ως «easter egg», καθώς τα Marvel Studios «εργάζονταν πάνω στην ταινία *Οι Εκδικητές* και προσπαθούσαν να τα βάλουν όλα σε μία σειρά για το κλείσιμο της Φάσης Ένα». Ωστόσο, σύντομα μετά την κυκλοφορία της ταινίας *Οι Εκδικητές* και την έναρξη της προσπάθειας των στούντιο να σταθεροποιήσουν τα πλάνα τους για την ταινία *Εκδικητές: Ο Πόλεμος της Αιωνιότητας*, συνειδητοποίησαν πως το γάντι που εμφανίστηκε στην ταινία *Thor* δεν θα μπορούσε να βρίσκεται εκεί, δημιουργώντας έτσι μία εσωτερική θεωρία πως ήταν ψεύτικο. Αυτό είχε ως αποτέλεσμα στη δημιουργία της σκηνής στην ταινία *Ragnarok*, η οποία δημιουργήθηκε «μόνο και μόνο για να έχουμε την ευκαιρία να το αποκαλέσουμε ψεύτικο».

#### Οπτικά εφέ
thumb|Η αυθεντική λήψη (πάνω) και η λήψη μετά την προσθήκη των εφέ (κάτω) της σκηνής όπου η Βαλκυρία έχει την αναδρομή στο παρελθόν στην ταινία ''Thor: Ragnarok''.

Τα οπτικά εφέ της ταινίας δημιουργήθηκαν στα στούντιο της εταιρίας Industrial Light & Magic (ILM) σε Σαν Φρανσίσκο και Βανκούβερ, με βοήθεια από τις εταιρίες Base FX, Animatrik και Virtuos, καθώς επίσης και από τις εταιρίες Framestore, Method Studios, Digital Domain, Rising Sun Pictures, Luma Pictures, D Negative, Iloura, Image Engine, Trixter, The Secret Lab, WhiskeyTree Inc, Fin Designs + Effects και Perception. Η οπτικοποίηση της δουλειάς έγινε από τις εταιρίες The Third Floor και Day for Nite. Η εταιρία Luma Pictures δημιούργησε πάνω από 200 πλάνα σε οκτώ σκηνές, ιδιαίτερα πάνω στους χαρακτήρες των Κοργκ και Μικ. Η εταιρία Method Studios δημιούργησε πάνω από 450 πλάνα, συμπεριλαμβανομένων της σκηνής μάχης μεταξύ του Θορ και του Σάρτουρ στο ξεκίνημα της ταινίας και της μάχης μεταξύ της Χέλα και των Ασγκαρντιανών φρουρών. Η εταιρία D Negative δημιούργησε πάνω από 190 πλάνα, δημιουργώντας το περιβάλλον του Σακάρ, συμπεριλαμβανομένων του τοπίου γύρω από αυτόν και των σκουληκότρυπων. Οι σκουληκότρυπες δημιουργήθηκαν σε συνεργασία με την εταιρία Digital Domain. Ο σχεδιασμός των βασικών τίτλων τέλους της ταινίας έγινε από την εταιρία Perception.

Η εταιρία ILM, η οποία εργάστηκε πάνω σε προηγούμενες ενσαρκώσεις του Hulk, αυτή τη φορά έπρεπε να προσθέσει περισσότερες λεπτομέρειες στα χαρακτηριστικά του προσώπου του εξαιτίας των περισσότερων ατακών που είχε σε σχέση με τις προηγούμενες εμφανίσεις του. Ο επικεφαλής των οπτικών εφέ της ILM, Τσαντ Γουίμπ, εξήγησε πως οι εκφράσεις του Ράφαλο καταγράφηκαν με τη χρήση της τεχνολογίας Medusa. Έχοντας καταγράψει 90 διαφορετικές εκφράσεις, η ILM «δημιούργησε μία εντελώς καινούρια βιβλιοθήκη που θα επέτρεπε [στον Hulk] να καλύψει ένα πλήρες εύρος φυσιολογικών ανθρώπινων οπτικών χαρακτηριστικών». Για να βοηθήσουν τους καλλιτέχνες των οπτικών εφέ να δημιουργήσουν τον Hulk, ένα άτομο καλυμμένο με πράσινη μπογιά σώματος αναπαρήγαγε τις προβλεπόμενες κινήσεις του χαρακτήρα. Επιπρόσθετα, ο κασκαντέρ Πολ Λο, ο οποίος έχει ύψος κάτω από 1,52 μ., έπαιρνε τη θέση του Χεμσγουορθ όταν οι αναπαραστάσεις αφορούσαν σκηνές που εμπεριείχαν και τον Θορ, έτσι ώστε η διαφορά ύψους μεταξύ των χαρακτήρων να είναι αναλογικά σωστή. Σε κάποιες περιπτώσεις, όταν ο Θορ και ο Hulk αλληλοεπιδρούσαν, χρησιμοποιούσαν έναν ψηφιακό σωσία του Θορ (επίσης φτιαγμένο από την ILM), για να έχουν μεγαλύτερη ευελιξία στις λήψεις. Η ILM εργάστηκε πάνω σε όλες τις σκηνές του Hulk στην ταινία, εκτός από την τελική σκηνή μάχης, η οποία ολοκληρώθηκε απο την εταιρία Framstore με τη χρήση υλικού της ILM. Η Framestorm δημιούργησε σχεδόν 460 πλάνα, τα οποία εμπεριείχαν ψηφιακούς σωσίες των Θορ και Χέλα, τους Φένρις, Κοργκ και Μικ, τον γίγαντα Σάρτουρ στο τέλος της ταινίας και πάνω από 9000 κτίρια του Άσγκαρντ, για τα οποία χρησιμοποίησαν υλικό της εταιρίας D Negative από τη δουλειά της στην ταινία *Σκοτεινός Κόσμος*.

Η εταιρία Rising Sun Pictures παρήγαγε περισσότερα από 170 πλάνα οπτικών εφέ για την ταινία. Εργάστηκε πάνω στη σκηνή αναδρομής στο παρελθόν της Βαλκυρίας, με τη σουρεαλιστική αιθέρια απεικόνιση της σκηνής να επιτυγχάνεται μέσω συνδυασμού καταγραφής κίνησης, γραφικών υπολογιστή, ρυθμού καρέ υψηλής ταχύτητας (900 καρέ/δευτερόλεπτο) και ειδικού φωτισμού 360 μοιρών σε μία εξέδρα που περιείχε 200 στροβοσκοπικά φώτα για να λούσουν τη σκηνή σε κυματιστά μοτίβα φωτός και σκιάς. Η Rising Sun βοήθησε επίσης στη δημιουργία διαφόρων CGI στοιχείων της Χέλα, όπως τη «μετάβαση των μαλλιών» της σε κέρατα και την πρώτη εμφάνισή της στη Νέα Υόρκη. Μετά τα συμπληρωματικά γυρίσματα, η εταιρία ImageEngine ολοκλήρωσε την καινούρια, πρώτη εμφάνιση του χαρακτήρα στη Νορβηγία, καθώς η Rising Sun εργαζόταν πάνω στη σκηνή μάχης στο παλάτι.

## Μουσική

Μέχρι τον Αύγουστο του 2016, ο Μαρκ Μάδερσμπο προσλήφθηκε για να συνθέσει τη μουσική της ταινίας. Η ηλεκτρονική μουσική της ταινίας είναι επηρεασμένη από τη δουλειά του Ζαν-Μισέλ Ζαρ. Ο Γουαϊτίτι δήλωσε πως θα είχε ζητήσει απο το συγκρότημα Queen να δουλέψει πάνω στο soundtrack της ταινίας αν ο τραγουδιστής τους Φρέντι Μέρκιουρι ήταν ακόμα ζωντανός, επειδή η ταινία είναι «μια κουλ, τολμηρή, πολύχρωμη κοσμική περιπέτεια» και θα ταίριαζε στην «αισθητική» του συγκροτήματος. Επιπρόσθετη μουσική που εμπεριέχεται στην ταινία συμπεριλαμβάνει το τραγούδι «Immigrant Song» του συγκροτήματος Led Zeppelin και το τραγούδι «Pure Imagination» από την ταινία *[[Ο Γουίλι Γουόνκα και το Εργοστάσιο Σοκολάτας]]* (1971). Τα θέματα του Πάτρικ Ντόιλ από την ταινία *Thor* και του Μπράιαν Τάιλερ από τις ταινίες *Σκοτεινός Κόσμος* και *Εκδικητές: Η Εποχή του Ultron*, καθώς επίσης το θέμα «The Lonely Man» του Τζο Χάρνελ από την τηλεοπτική σειρά του 1978, *[[Ο Απίθανος Hulk (τηλεοπτική σειρά, 1978)|Ο Απίθανος Hulk]]*, επίσης χρησιμοποιούνται στην ταινία. Το soundtrack της ταινίας κυκλοφόρησε σε ψηφιακή μορφή στις 20 Οκτωβρίου 2017 και σε φυσική μορφή στις 10 Νοεμβρίου 2017 από την Hollywood Records.

## Προώθηση
Το 2016, στη Comic-Con του Σαν Ντιέγκο, αποκαλύφθηκε ένα μοντέλο της στολής μονομάχου του Hulk, παρουσιάστηκαν σκίτσα και animatics, ενώ προβλήθηκε και μία ταινία μικρού μήκους τύπου «mockumentary» με τίτλο *[[Team Thor]]*. Την ταινία αυτή σκηνοθέτησε ο Γουαϊτίτι και σε αυτήν παρουσιάζεται τι έκαναν οι Θορ και Μπάνερ κατά τη διάρκεια των γεγονότων της ταινίας *Εμφύλιος Πόλεμος*, με τον Ντέιλι Πίρσον να εμφανίζεται ως ο Αυστραλός συγκάτοικος του Θορ, Ντάριλ Τζέικομπσον. Η ταινία κυκλοφόρησε διαδικτυακά τον Αύγουστο του 2016 και, τον επόμενο μήνα, συμπεριλήφθηκε στην ψηφιακή λήψη της ταινίας *Captain America: Εμφύλιος Πόλεμος*. Μία δεύτερη ταινία μικρού μήκους με τίτλο *[[Team Thor#Team Thor: Μέρος 2 (2017)|Team Thor: Μέρος 2]]* κυκλοφόρησε με τα home media της ταινίας *Doctor Strange* τον Φεβρουάριο του 2017, με τον Πίρσον να επαναλαμβάνει τον ρόλο του. Υλικό από την ταινία *Ragnarok* προβλήθηκε επίσης και στη CinemaCon του 2017.

Στις 10 Απριλίου 2017, κυκλοφόρησε το πρώτο τρέιλερ. Η Σάντι Σάφερ από την ιστοσελίδα *Screen Rant* ένιωσε πως ήταν «ένα δυνατό ξεκίνημα» για την ταινία, έχοντας «μία ξεκάθαρα παιχνιδιάρικη ατμόσφαιρα», ρυθμισμένη με το τραγούδι «Immigrant Song». Ο Χάιμ Γκάντερνμπεργκ από την ιστοσελίδα *The Verge* είπε πως «αυτή μπορεί να είναι η πιο περίεργη ταινία Marvel μέχρι στιγμής» χάρη στα κοστούμια, το μακιγιάζ και την αισθητική δεκαετίας 1980 που έχει. Ο Μάικλ Άρμπαϊτερ από την ιστοσελίδα *Nerdist* ήταν ευχαριστημένος από το τρέιλερ, δηλώνοντας: «Τίποτα μέχρι στιγμής στο MCU δεν μπορεί να σταθεί δίπλα στη φαντασία που υπόσχεται αυτό [...] σας έχει κάνει ποτέ [κάποια από τις προηγούμενες MCU ταινίες] να νιώσετε ευγνωμοσύνη για αυτό που πάντα γνωρίζαμε και αγαπούσαμε ως *περιπέτεια*;» Μέσα σε 24 ώρες, το τρέιλερ είχε 136 εκατομμύρια θεάσεις, το τρίτο τρέιλερ με τις περισσότερες θεάσεις για αυτό το χρονικό διάστημα, πίσω από αυτά των ταινιών *[[Μαχητές των Δρόμων 8]]* (139 εκατομμύρια) και *[[Το Αυτό (ταινία, 2017)|Το Αυτό]]* (197 εκατομμύρια). Έγινε επίσης το τρέιλερ των Disney και Marvel με τις περισσότερες θεάσεις για αυτό το χρονικό διάστημα, ξεπερνώντας αυτά των ταινιών *[[Η Πεντάμορφη και το Τέρας (ταινία, 2017)|Η Πεντάμορφη και το Τέρας]]* (127 εκατομμύρια) και *Captain America: Εμφύλιος Πόλεμος* (94 εκατομμύρια). Η ατάκα του Θορ που ακούγεται στο τρέιλερ αναφερόμενος στον Hulk ως «φίλο από τη δουλειά», προτάθηκε στον Χέμσγουορθ από ένα παιδί του Make-A-Wish, το οποίο βρισκόταν στα γυρίσματα τη μέρα που γυριζόταν η συγκεκριμένη σκηνή για να εκπληρώσει την ευχή του.

Στην D23 Expo του 2017, εκτέθηκαν διάφορα αντικείμενα και κοστούμια από την ταινία, καθώς και σκηνικά για να βγάζουν φωτογραφίες οι θαυμαστές που βρίσκονταν εκεί. Τα κοστούμια εκτέθηκαν επίσης και στην Comic-Con του Σαν Ντιέγκο του 2017, όπου παρευρέθηκαν ο Γουαϊτίτι και μέλη του καστ για την προώθηση της ταινίας. Στην Comic-Con προβλήθηκαν αποκλειστικά βιντεάκια από την ταινία, καθώς και ένα καινούριο τρέιλερ. Ο Ήθαν Άντερτον από την ιστοσελίδα */Film* ένιωσε πως ο «συνδυασμός κωμωδίας και φωτεινότητας, μαζί με τη ζωηρή δράση των κόμικ» ήταν «απίστευτος». Η Χέιλι Φουτς από την ιστοσελίδα *Collider* ένιωσε «ερωτευμένη με το τρέιλερ» και ήταν «μέσα με τα χίλια» για την ταινία. Ο Ζερμάν Λουσιέρ από την ιστοσελίδα *io9* αποκάλεσε το τρέιλερ «δυόμιση λεπτά δράσης, φοβερότητας, χιούμορ και παράνοιας, κάτι το οποίο μπορεί να είναι η πιο καθαρή *διασκέδαση* που έχουμε δει ποτέ σε τρέιλερ ταινίας της Marvel». Κυκλοφόρησε και η αφίσα της ταινίας, η οποία επίσης έλαβε θετικά σχόλια, με τον Άντονι Κούτο από την ιστοσελίδα *Comic Book Resources* να την αποκαλεί «αρκετά εντυπωσιακή», «απίστευτα πολύχρωμη» και «απόλυτα συμμετρική» και τον Ματ Γκόλντμπεργκ από την ιστοσελίδα *Collider* να νιώθει πως «πραγματικά σε αφήνει να καταλάβεις πως αυτή η ταινία *Thor* θα είναι ριζικά διαφορετική σε σχέση με τις πρώτες δύο». Εξαιτίας της παρουσίασης στην Comic-Con, σύμφωνα με την εταιρία αναλύσεων Comscore και την υπηρεσία της, PreAct, η ταινία *Thor: Ragnarok* πυροδότησε πάνω από 264.000 καινούριες συζητήσεις στα κοινωνικά δίκτυα την περίοδο 17-23 Ιουλίου, τις περισσότερες από οποιαδήποτε άλλη ταινία σε ανάλογο χρονικό διάστημα. Για ακόμα δύο εβδομάδες, εξακολούθησε να είναι η ταινία με τις περισσότερες συζητήσεις στα κοινωνικά δίκτυα.

Τον Αύγουστο του 2017, η Marvel συνεργάστηκε με την αυτοκινητοβιομηχανία της Renault για ένα διαφημιστικό που αφορούσε την κυκλοφορία του μοντέλου Kwid στη Βραζιλία. Το διαφημιστικό, το οποίο σκηνοθέτησε ο Τζόναθαν Γκούρβιτ και γυρίστηκε στο Σάο Πάολο, απεικονίζει τον Hulk να καταστρέφει έναν δορυφόρο που κατευθύνεται προς την πόλη. Η εταιρία Framestore εργάστηκε πάνω στα οπτικά εφέ του διαφημιστικού, χρησιμοποιώντας τη βάση που είχαν για τον χαρακτήρα από προηγούμενες ταινίες. Επίσης τον Αύγουστο, η Marvel σε συνεργασία με Dolby Laboratories, Synchrony Bank, Αμερικανική Ένωση για την Προώθηση της Επιστήμης (AAAS), Broadcom Masters και Society for Science & the Public, ανακοίνωσαν έναν διαγωνισμό με τίτλο «Superpower of STEM Challenge», ο οποίος καλούσε κορίτσια ηλικίας 15-18 ετών του πεδίου STEM, να «δημιουργήσουν ένα πρωτότυπο Κάν'το-Μόνος-Σου πρότζεκτ, το οποίο μετά θα μπορούσαν να αναπαράγουν κι άλλοι» με στοχο «να βοηθήσουν την οικογένειά τους, την κοινότητα και τον κόσμο να είναι πιο ασφαλείς, υγιείς και ευτυχισμένοι». Τα κορίτσια που θα κατακτούσαν τις πρώτες πέντε θέσεις του διαγωνισμού θα μπορούσαν να παρευρεθούν στην παγκόσμια πρεμιέρα της ταινίας, να λάβουν πλήρη ξενάγηση στις εγκαταστάσεις των Walt Disney Studios στο Μπέρμπανκ, ενώ θα λάμβαναν κι έναν προσωπικό λογαριασμό η καθεμία από την Τράπεζα Synchrony με το ποσό των $500. Η κοπέλα που θα κατακτούσε την πρώτη θέση, θα κέρδιζε επίσης «ένα συναρπαστικό τριήμερο συμβουλευτικής στη Νέα Υόρκη στο τμήμα Disney Imagineering», για να δημιουργήσει ένα «επαγγελματικού επιπέδου βίντεο όπου θα διδάσκει άλλα νεαρά άτομα πώς να αναδημιουργήσουν» το νικητήριο πρότζεκτ. Επιπρόσθετα, οι πέντε πρώτες είχαν επίσης την ευκαιρία να επιδείξουν το πρότζεκτ τους στην πρωινή ενημερωτική εκπομπή, *[[Good Morning America]]*.

Την εβδομάδα της 21ης Αυγούστου, συμφωνα με την comScore και την PreAct, η ταινία *Ragnarok* ήταν για ακόμη μία φορά πρώτη στις συζητήσεις στα κοινωνικά δίκτυα. Τα νέα βιντεάκια με τον Θορ και τον Hulk να παλεύουν, τα οποία κυκλοφόρησαν την ίδια μέρα με τη διεξαγωγή του αγώνα μεταξύ των δύο πρωταθλητών Φλόιντ Μεϊγουέδερ Τζ. και Κόνορ ΜακΓκρέγκορ, βοήθησαν στην πυροδότηση αυτών των 57.000 νέων συζητήσεων εντός της εβδομάδας. Από τις 25 Σεπτεμβρίου μέχρι τις 15 Οκτωβρίου, η ταινία *Ragnarok* βρέθηκε στη δεύτερη θέση των συζητήσεων στα κοινωνικά δίκτυα, ενώ επανήλθε στην πρώτη θέση την εβδομάδα της 16ης Οκτωβρίου, μετά την κυκλοφορία μεγαλύτερων σε διάρκεια βίντεο και λεπτομερειών για την πλοκή. Ξεκινώντας από τις 6 Οκτωβρίου 2017, στο Sunset Showcase Theater στο Hollywood Land του θεματικού πάρκου της Disney στην Καλιφόρνια, Disney California Adventure, προβαλλόταν ένα μικρό κομμάτι της ταινίας σε 3D μορφή με «ειδικά, εντός του θεάτρου, εφέ». Πριν την κυκλοφορία της ταινίας στις Ηνωμένες Πολιτείες, οι Χέμσγουορθ, Χίντλστον, Μπλάνσετ, Γκόλντμπλουμ, Ράφαλο και Τόμπσον εμφανίστηκαν μαζί με τον Τζέιμς Κορντέν στην εκπομπή του τελευταίου, *The Late Late Show with James Corden*, για να παρουσιάσουν μία «4D» εκδοχή της ταινίας, η οποία στην πραγματικότητα ήταν ένα θεατρικό έργο. Το καστ παρουσίασε ζωντάνα διάφορες σκηνές από την ταινία φορώντας στολές χαμηλού κόστους και χρησιμοποιώντας προπς από χαρτόνι. Επιπλέον συνεργασίες για την προώθηση της ταινίας συμπεριλαμβάνουν την αλυσίδα εστιατορίων Red Robin, την ασφαλιστική εταιρία υγείας United Healthcare και την εταιρία διαφήμισης και διανομής κινηματογραφικών ταινιών, Screenvision.

## Κυκλοφορία
[thumb|upright|Ο [Μαρκ Ράφαλο (κέντρο αριστερά) και ο Κρις Χέμσγουορθ (κέντρο δεξιά) στην πρεμιέρα της ταινίας *Thor: Ragnarok* στο Σίδνεϊ.]]
Στις 10 Οκτωβρίου 2017, η ταινία *Thor: Ragnarok* έκανε την παγκόσμια πρεμιέρα της στο El Capitan Theatre στο Λος Άντζελες, ενώ στις 13 Οκτωβρίου έκανε πρεμιέρα στην Αυστραλία, στη Χρυσή Ακτή. Στις 24 Οκτωβρίου κυκλοφόρησε στις αίθουσες του Ηνωμένου Βασιλείου και από την επόμενη μέρα και στις αίθουσες της διεθνούς αγοράς, ενώ στις αίθουσες της Αυστραλίας κυκλοφόρησε στις 26 Οκτωβρίου. Στις 3 Νοεμβρίου κυκλοφόρησε σε Ηνωμένες Πολιτείες και Καναδά σε 4.080 αίθουσες, από τις οποίες περισσότερες απο 3.400 ήταν για 3D προβολή, 381 ήταν για IMAX και IMAX 3D προβολή και 204 ήταν για D-Box προβολή. Παγκοσμίως, η ταινία άνοιξε σε 1187 IMAX αίθουσες, νούμερο το οποίο αποτέλεσε ρεκόρ για άνοιγμα Σαββατοκύριακου τον μήνα Νοέμβριο. Η ταινία ήταν αρχικά προγραμματισμένη να κυκλοφορήσει στις 28 Ιουλίου 2017. Η ταινία *Thor: Ragnarok* αποτελεί μέρος της Φάσης Τρία του MCU.

### Home media
Στις 20 Φεβρουαρίου 2018, η ταινία *Thor: Ragnarok* ήταν διαθέσιμη για ψηφιακή λήψη από την Walt Disney Studios Home Entertainment και στις 6 Μαρτίου κυκλοφόρησε σε Ultra HD Blu-ray, Blu-ray και DVD μορφή, ενώ διατίθετο και σε video on demand. Η ψηφιακή λήψη και οι Blu-ray κυκλοφορίες συμπεριλάμβαναν ένθετα από πίσω από τις κάμερες, ηχητικό σχολιασμό, κομμένες σκηνές, σκηνές από τα γυρίσματα και την ταινία μικρού μήκους *[[Team Thor#Team Darryl (2018)|Team Darryl]]*, μία συνέχεια της σειράς μικρών ταινιών τύπου «mockumentary» *Team Thor* και *Team Thor: Μέρος 2*, στην οποία ο Γκράντμαστερ είναι ο καινούριος συγκάτοικος του Ντάριλ μετά την αποχώρηση του Θορ. Σε μία από τις κομμένες σκηνές, ο Μάικλ Ρούκερ εμφανίζεται ως Γιόντου, επαναλαμβάνοντας τον ρόλο του από τις πρώτες δύο ταινίες *Φύλακες του Γαλαξία*. Ο Τζέιμς Γκαν, σεναριογράφος και σκηνοθέτης των ταινιών των *Φυλάκων*, ξεκαθάρισε πως ο χαρακτήρας του Γιόντου δεν προοριζόταν να εμφανιστεί ποτέ στην τελευταία ταινία της τριλογίας και πως ο Ρούκερ βρισκόταν εκείνο το διάστημα σε ένα διπλανό πλατό, όπου γύριζε σκηνές για το Χάλογουϊν του αξιοθέατου *Guardians of the Galaxy* – Mission: Breakout!, και αποφάσισε να περάσει από τα γυρίσματα της ταινίας *Ragnarok* «απλά για να χαζολογήσει».

Την πρώτη εβδομάδα κυκλοφορίας των home media, η ταινία βρέθηκε στην πρώτη θέση της λίστας πωλήσεων του NPD VideoScan, το οποίο μελετά τις συνδυασμένες πωλήσεις DVD και Blu-ray. Οι πωλήσεις σε Blu-ray αποτελούσαν το 83% των συνολικών πωλήσεων, με 11% να προέρχεται από την Ultra HD Blu-ray εκδοχή. Η ταινία *Thor: Ragnarok* βρέθηκε επίσης στη δεύτερη θέση της λίστας ενοικιάσεων του Media Play News, πίσω από την ταινία *[[Coco (ταινία, 2017)|Coco]]*. Τη δεύτερη εβδομάδα κυκλοφορίας των home media, η ταινία έπεσε στη δεύτερη θέση της λίστας πωλήσεων του NPD VideoScan, πίσω από την ταινία *[[Justice League (ταινία)|Justice League]]*, αλλά ανέβηκε στην πρώτη θέση της λίστας ενοικιάσεων του Media Play News. Από τις 12 Νοεμβρίου 2021, η IMAX βελτιωμένη εκδοχή της ταινίας έγινε διαθέσιμη στην πλατφόρμα του Disney+.

## Υποδοχή
### Box office
Η ταινία *Thor: Ragnarok* είχε έσοδα $316 εκατομμύρια από Ηνωμένες Πολιτείες και Καναδά και $539 εκατομμύρια από τη διεθνή αγορά, φτάνοντας συνολικά τα $855 εκατομμύρια παγκοσμίως. Τον Σεπτέμβριο του 2017, μία έρευνα της εταιρίας Fandango υπέδειξε πως η ταινία *Ragnarok* ήταν η ταινία του φθινοπώρου που αναμενόταν με την περισσότερη ανυπομονησία. Το Σαββατοκύριακο της 3ης Νοεμβρίου 2017, η ταινία είχε έσοδα $25.4 εκατομμύρια από IMAX προβολές, ξεπερνώντας αυτά της ταινίας *Doctor Strange* ως η ταινία με τα περισσότερα έσοδα για Σαββατοκύριακο Νοεμβρίου. Μέχρι το τέλος του τρίτου Σαββατοκύριακου προβολής, η ταινία είχε έσοδα $650.1 εκατομμύρια παγκοσμίως, ξεπερνώντας τα συνολικά ανάλογα έσοδα των ταινιών *Thor* ($449.3 εκατομμύρια) και *Thor 2: Σκοτεινός Κόσμος* ($644.6 εκατομμύρια). Είναι η ένατη ταινία με τα περισσότερα έσοδα για το 2017. Συνυπολογίζοντας όλα τα έσοδα και τα έξοδα της ταινίας, η ιστοσελίδα *Deadline Hollywood* υπολόγισε το διαδικτυακό κέρδος της να φτάνει στα $174.2 εκατομμύρια, τοποθετώντας την στην όγδοη θέση της λίστας «Τα Πολυτιμότερα Blockbusters» του 2017.

Η ταινία *Thor: Ragnarok*, την πρώτη μέρα προβολής της σε Ηνωμένες Πολιτείες και Καναδά, είχε έσοδα $46.8 εκατομμύρια (συμπεριλαμβανομένων και των εσόδων από τις προβολές το βράδυ της Πέμπτης), φτάνοντας τα $122.7 εκατομμύρια για το πρώτο Σαββατοκύριακο προβολής, γινόμενη η ταινία με τα περισσότερα έσοδα για το Σαββατοκύριακο, η έκτη ταινία με το καλύτερο άνοιγμα για μήνα Νοέμβριο και η ταινία *Thor* με το μεγαλύτερο άνοιγμα. Τα έσοδα από τις IMAX προβολές ανέρχονταν στα $12.2 εκατομμύρια, το δεύτερο καλύτερο IMAX άνοιγμα για το 2017. Τα έσοδα της Κυριακής ($32.1 εκατομμύρια) ήταν τα δεύτερα καλύτερα έσοδα Κυριακής Νοεμβρίου, πίσω από την ταινία *[[The Hunger Games: Φωτιά]]* (2013) ($34.5 εκατομμύρια). Προβλεπόταν πως το πρώτο Σαββατοκύριακο προβολής, η ταινία θα είχε έσοδα $100-125 εκατομμύρια. Η ταινία *Ragnarok* παρέμεινε στην πρώτη θέση του box office και το δεύτερο Σαββατοκύριακο με συνολικά έσοδα $211.6 εκατομμύρια, ξεπερνώντας τα ανάλογα έσοδα των προκατόχων της, *Thor* ($181 εκατομμύρια) και *Thor 2: Σκοτεινός Κόσμος* ($206.4 εκατομμύρια). Το τρίτο Σαββατοκύριακο προβολής, η ταινία *Thor: Ragnarok* έπεσε στην τρίτη θέση του box office και στην τέταρτη θέση το τέταρτο και πέμπτο Σαββατοκύριακο. Η ταινία ξεπέρασε τα συνολικά προβλεπόμενα εγχώρια έσοδα των $280 εκατομμυρίων κατά το πέμπτο Σαββατοκύριακο, φτάνοντας τα συνολικά έσοδα των $291.4 εκατομμυρίων. Το έκτο Σαββατοκύριακο βρέθηκε στην πέμπτη θέση του box office και στην έβδομη θέση κατά το έβδομο Σαββατοκύριακο, ενώ το τελευταίο Σαββατοκύριακο παρέμεινε στην πρώτη δεκάδα.

Εκτός των Ηνωμένων Πολιτειών και Καναδά, το πρώτο Σαββατοκύριακο η ταινία κυκλοφόρησε στις αίθουσες 36 αγορών, κατακτώντας την κορυφή του box office και στις 36 με συνολικά έσοδα $109.1 εκατομμύρια, με τα $6 εκατομμύρια να προέρχονται από τις 189 αίθουσες IMAX. Το άνοιγμα στο Ηνωμένο Βασίλειο ($16.2 εκατομμύρια) ήταν το καλύτερο άνοιγμα Οκτωβρίου για μη-*[[Κατάλογος ταινιών Τζέιμς Μποντ|Τζέιμς Μποντ]]* ταινία. Το καλύτερο άνοιγμα Σαββατοκύριακου Οκτωβρίου έκανε επίσης στις χώρες Νότια Κορέα ($15.7 εκατομμύρια), Αυστραλία ($8.4 εκατομμύρια), Βραζιλία ($8.1 εκατομμύρια), Ινδονησία ($5.5 million), Ταϊβάν ($5.4 million), Φιλιππίνες ($3.8 million), Μαλαισία ($3.5 million), Νέα Ζηλανδία, Βιετνάμ, Αργεντινή, Κολομβία, Χιλή, Βοσνία, Βουλγαρία, Κροατία και Νότια Αφρική, ενώ στη Γαλλία ($7.7 εκατομμύρια) είχε το δεύτερο καλύτερο άνοιγμα. Στη Βραζιλία είχε επίσης το τρίτο καλύτερο ντεμπούτο για ταινία MCU, ενώ το άνοιγμα στη Νέα Ζηλανδία ήταν το μεγαλύτερο για το 2017. Το δεύτερο Σαββατοκύριακο, η ταινία *Ragnarok* έκανε άνοιγμα σε 19 ακόμα αγορές, φτάνοντας στην κορυφή του box office και κάνοντας το μεγαλύτερο άνοιγμα Νοεμβρίου σε Κίνα ($56.3 εκατομμύρια, συμπεριλαμβανομένων $6 εκατομμυρίων από 446 αίθουσες IMAX), Μεξικό ($10.8 εκατομμύρια), Γερμανία ($8.9 εκατομμύρια) και Ινδία ($5.5 εκατομμύρια), ενώ παρέμεινε στην κορυφή του box office σε αρκετές από τις αγορές που είχε ήδη κυκλοφορήσει. Η ταινία είχε επιπλέον έσοδα $13.2 εκατομμυρίων από 788 αίθουσες IMAX, το καλύτερο άνοιγμα Νοεμβρίου. Το τρίτο Σαββατοκύριακο προβολής, η ταινία παρέμεινε στην κορυφή του box office σε περισσότερες από 30 χώρες, γινόμενη η ταινία με υπερήρωες με τα περισσότερα έσοδα στη Δημοκρατία της Τσεχίας. Μέχρι το πέμπτο Σαββατοκύριακο προβολής, η ταινία *Ragnarok* έγινε η ταινία με υπερήρωες με τα περισσότερα έσοδα στην κεντρική και ανατολική Ευρώπη. Από τις 10 Δεκεμβρίου 2017, οι μεγαλύτερες αγορές της ταινίας ήταν οι Κίνα ($112 εκατομμύρια), Ηνωμένο Βασίλειο ($40.4 εκατομμύρια) και Νότια Κορέα ($35.1 εκατομμύρια).

### Κριτικές

Η ιστοσελίδα συλλογής κριτικών Rotten Tomatoes δίνει ποσοστό αποδοχής της ταινίας 93% με μέσο όρο βαθμολογίας 7,6/10, βασισμένα σε 440 κριτικές. Στο τμήμα ομοφωνίας αναφέρεται: «Συναρπαστική, αστεία και πάνω από όλα διασκεδαστική, η ταινία *Thor: Ragnarok* είναι μία πολύχρωμη κοσμική περιπέτεια, η οποία θέτει ένα νέο πρότυπο για το δικό της franchise—και όλο το υπόλοιπο Κινηματογραφικό Σύμπαν της Marvel». Η ιστοσελίδα συλλογής κριτικών Metacritic βαθμολογεί την ταινία με μέσο όρο 74/100 βασισμένη σε 51 κριτικές, με την ένδειξη «γενικά ευνοϊκές κριτικές». Σε ψηφοφορία κοινού από την εταιρία ερευνών CinemaScore, η ταινία έλαβε μέσο βαθμό «A» σε μία κλίμακα από το A+ μέχρι το F, το καλύτερο που έχει λάβει ταινία από τη σειρά ταινιών *Thor*, ενώ η εταιρία ερευνών PostTrak ανέφερε πως το 90% του δείγματος της έρευνας που παρακολούθησε την ταινία της έδωσε θετική βαθμολογία και πως το 85% «σίγουρα θα την πρότεινε».

Η Σέρι Λίντεν από το περιοδικό *[[The Hollywood Reporter]]* επαίνεσε τον Γουαϊτίτι για τον τρόπο που χειρίστηκε αυτή τη «σύγκρουση κόσμων υπερβολής του CGI», ιδιαίτερα για τον πιο ελαφρύ τόνο που προσέφερε, κάνοντας «ακόμη και τους κεντρικούς κακούς της ιστορίας [να είναι] ανόητα διασκεδαστικοί, σφυρηλατημένοι στο μέγιστο από τους Κέιτ Μπλάνσετ και Τζεφ Γκόλντμπλουμ». Ο Αλόνσο Ντουράλντε από την ιστοσελίδα *TheWrap* έγραψε: «Τόσο οι κοροϊδίες όσο και οι καυγάδες, θα πρέπει να σημειωθεί, είναι εξαιρετικά, έτσι είτε πας σε υπερηρωικές ταινίες για τη στιλπνή απόδραση είτε για την παλμική δράση, θα λάβεις μία γερή δόση και από τα δύο που αξίζει». Ο Πίτερ Τράωερς απο το περιοδικό *[[Rolling Stone]]* βαθμολόγησε την ταινία με 3/4, περιγράφοντάς την ως «την πιο διασκεδαστική ταινία της Marvel», επαινώντας την αλλαγή του τόνου και της σκηνοθεσίας της ταινίας και συγκρίνοντάς την θετικά με την ταινία *Φύλακες του Γαλαξία*. Ο Μικ ΛαΣαλ από την εφημερίδα *[[San Francisco Chronicle]]* επαίνεσε τις ερμηνείες των Χέμσγουορθ, Χίντλστον, Μπλάνσετ, Τόμπσον, Γκόλντμπλουμ και Ράφαλο, νιώθοντας πως η ταινία «εμπιστεύεται τους χαρακτήρες της και τη δική της επινόηση, αποφεύγοντας την επανάληψη και παραμένοντας φρέσκια».

Ο Ρίτσαρντ Ρόπερ από την εφημερίδα *Chicago Sun-Times*, παρομοίως επαίνεσε την ταινία αναφερόμενος στις ερμηνείες του καστ ως «εξαιρετικές» και στη σκηνοθεσία του Γουαϊτίτι ως «παιχνιδιάρικη, παράλογα υπερβολική με χιουμοριστικό τρόπο και θαυμάσια αυτοαναφορική». Είπε επίσης πως το soundtrack που χρησιμοποιήθηκε για τη σκηνή της κορυφαίας μάχης, ειδικά το τραγούδι «Immigrant Song» του συγκροτήματος Led Zeppelin, ήταν «τέλεια συγχρονισμένο». Ο Ματ Ζόλερ Σάιτζ από την ιστοσελίδα *RogerEbert.com* βαθμολόγησε την ταινία με 3/4, συγκρίνοντας θετικά την ερμηνεία του Χέμσγουορθ με αυτήν του Κάρι Γκραντ. «Το χάρισμα του Χέμσγουορθ κρατάει [την ταινία] ενωμένη κάθε φορά που απειλείται να διαλυθεί». Ο Τζάστιν Τσανγκ από την εφημερίδα *[[Los Angeles Times]]* επαίνεσε την ερμηνεία της Μπλάνσετ ως Χέλα, κάνοντας σύγκριση του χαρακτήρα της με άλλους εμβληματικούς κακούς όπως οι Μαλέφισεντ και Τσέρναμπογκ, αλλά και των παρόμοιων θεμάτων και του τόνου της ταινίας με αυτά των ταινιών *Φλας Γκόρντον*, *[[Ο Πόλεμος των Άστρων (ταινία)|Ο Πόλεμος των Άστρων]]* (1977) και *Ο Γουίλι Γουόνκα και το Εργοστάσιο Σοκολάτας*. Ο Ρόμπι Κόλιν από την εφημερίδα *[[The Telegraph]]* βαθμολόγησε την ταινία με 4/5, χαιρετίζοντάς την ως «μία από τις καλύτερες ταινίες [της Marvel] μέχρι στιγμής», επαινώντας τις ερμηνείες και περιγράφοντας τη μουσική του Μαρκ Μάδερσμπο ως «τούρμπο». Ο Μάικλ Φίλιπς από την εφημερίδα *[[Chicago Tribune]]* επαίνεσε τις ερμηνείες των Χίντλστον και Τόμπσον ως «υπέροχα ταιριαστές». Σημείωσε επίσης το παρόμοιο σκηνοθετικό ύφος του Γουαϊτίτι με τις «παρωδικές δουλειές» του Έντγκαρ Ράιτ, χαρακτηρίζοντας την ταινία ως «ασυνήθιστα ζωηρή και κεφάτη», ενώ αναγνώρισε και την επίδραση του «παράγοντα κούρασης» που έχουν οι ταινίες της Marvel στο κοινό.

Ο Πίτερ Ντεμπρούτζ από το περιοδικό *Variety* αποκάλεσε την ταινία «εξωφρενική», αλλά επαίνεσε την ερμηνεία του Γκόλντμπλουμ. Η Στέφανι Ζάκαρεκ από το περιοδικό *[[Time]]* δήλωσε αρνητικά πως «αν και η ταινία *Thor: Ragnarok* είναι υπερβολικά γεμάτη με διαστημικά οχήματα και θορυβώδεις μάχες με κεραυνούς, αυτή η υπερβολή περισσότερο σε ναρκώνει παρά σε γεμίζει ενέργεια». Η Ζάκαρεκ πρόσθεσε πως «ακόμα και ο καημένος το Θορ μοιάζει χαμένος μέσα σε όλο αυτό και υποτίθεται πως είναι ο πρωταγωνιστής», ενώ επέκρινε τα οπτικά εφέ της ταινίας ως «παράδειγμα δολοφονίας της διασκέδασης» και «κώμα ειδικών εφέ». Η Μανώλια Ντάργκις από την εφημερίδα *[[The New York Times]]* αποκάλεσε την ιστορία «αδιάφορα γεμάτη από μάχες, μηχανορραφίες και βολικές συμπτώσεις», αλλά θεώρησε πως ο Χέμσγουορθ «μοιάζει πιο ευτυχισμένος και πολύ πιο χαλαρός στην ταινία σε σχέση με τις προηγούμενες ταινίες *Thor*, κάτι το οποίο ίσως είναι το πιο αληθινό επίτευγμα του κυρίου Γουαϊτίτι».

Κάποιοι κριτικοί ισχυρίστηκαν πως η ταινία *Thor: Ragnarok* κρύβει εκλεπτυσμένο σχολιασμό πίσω απο την κωμική εικόνα της, ειδικά σε θέματα που αφορούν την αποικιακή ιστορία και τους ιθαγενείς πληθυσμούς. Σημείο κλειδί σε αυτή τη συζήτηση αποτελεί η ίδια η καταγωγή του Γουαϊτίτι από τον ιθαγενή πληθυσμό Μάορι. Παραδείγματα του εκλεπτυσμένου σχολιασμού αποτελούν η αιματοβαμμένη ιστορία του Άσγκαρντ και η σκόπιμη απόκρυψή της από τον Όντιν, όπως αποκαλύφθηκε από τη Χέλα, η διαφυγή της Σκράπερ 142 στο αλκοόλ για να θάψει την εθνική ταυτότητά της ως Βαλκυρία και ο ευφημισμός του Γκράντμαστερ να αναφέρεται στους «σκλάβους» ως «αιχμαλώτους με εργασία».

### Διακρίσεις

## Μέλλον
### Συνέχεια

Στις 8 Ιουλίου 2022, κυκλοφόρησε μία τρίτη συνέχεια με τίτλο *Thor: Love and Thunder*. Οι Χέμσγουορθ, Τόμπσον και Έλμπα επανέλαβαν τους ρόλους τους, με τους Νάταλι Πόρτμαν, Τζέιμι Αλεξάντερ, Κατ Ντένινγκς και Στέλαν Σκάρσγκορντ να επιστρέφουν, μετά την απουσία τους από την ταινία *Ragnarok*. Σε αυτή την ταινία, ο χαρακτήρας της Πόρτμαν μπορεί να σηκώσει το σφυρί του Θορ αποκτώντας τις δυνάμεις του, όπως και στα κόμικ. Επιπρόσθετα, οι Κρις Πρατ, Πομ Κλεμεντίφ, Ντέιβ Μπατίστα, Κάρεν Γκίλαν, Βιν Ντίζελ, Μπράντλεϊ Κούπερ και Σον Γκαν επανέλαβαν τους ρόλους τους ως τα μέλη των Φυλάκων του Γαλαξία, Πίτερ Κουίλ / Star-Lord, Μάντις, Ντραξ, Νέμπιουλα, Γκρουτ, Ρόκετ και Κράγκλιν Ομπφόντερι αντίστοιχα. Στο καστ προστέθηκε και ο Κρίστιαν Μπέιλ έχοντας τον ρόλο του κακού της ταινίας, Γκορ, Σφαγέα των Θεών.

### Άλλα
Με την κυκλοφορία της ταινίας *Ragnarok*, ο Γουαϊτίτι και η Marvel συζήτησαν την πιθανότητα μίας spin-off Marvel One-Shot ταινίας μικρού μήκους, η οποία θα επικεντρωνόταν στους χαρακτήρες Κοργκ και Μικ, αλλά κάτι τέτοιο δεν ήταν εφικτό να συμβεί εξαιτίας της δέσμευσης της Marvel να παράγει τρεις ταινίες μεγάλου μήκους τον χρόνο. Ωστόσο, ο Φάιγκι είπε πως η Marvel εξακολουθούσε να έχει σχέδια για αυτούς τους δύο χαρακτήρες, χωρίς να διευκρινίζει τι ακριβώς. Και οι δύο χαρακτήρες εμφανίστηκαν στις ταινίες *Εκδικητές: Η Τελευταία Πράξη* και *Love and Thunder*.

## Σημειώσεις

## Παραπομπές


## Εξωτερικοί σύνδεσμοι

*
*
*

Κατηγορία:Ταινίες του 2017
Κατηγορία:Αγγλόφωνες ταινίες
Κατηγορία:Αμερικανικές 3D ταινίες
Κατηγορία:Αμερικανικές κωμικές ταινίες δράσης
Κατηγορία:Αμερικανικές buddy ταινίες
Κατηγορία:Αμερικανικές ταινίες της δεκαετίας 2010
Κατηγορία:Αποκαλυπτικές ταινίες
Κατηγορία:Ταινίες σχετικές με ευγενείς
Κατηγορία:Ταινίες τοποθετημένες σε φανταστικούς πλανήτες
Κατηγορία:Ταινίες γυρισμένες στην Ατλάντα
Κατηγορία:Ταινίες γυρισμένες στη Νέα Ζηλανδία
Κατηγορία:Θεοκτονία στην μυθοπλασία
Κατηγορία:Ταινίες της Τρίτης Φάσης του Κινηματογραφικού Σύμπαντος της Marvel
Κατηγορία:Thor (σειρά ταινιών)
Κατηγορία:Crossover ταινίες με υπερήρωες
Κατηγορία:Ταινίες 4DX
Κατηγορία:Ταινίες με μουσική σύνθεση Μαρκ Μάδερσμπρο
Κατηγορία:Ταινίες IMAX
Κατηγορία:Ταινίες σίκουελ
Κατηγορία:Αμερικανικές ταινίες με υπερήρωες
Κατηγορία:Ταινίες βασισμένες σε κόμικς της Marvel
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι
Κατηγορία:Κωμικές ταινίες με υπερήρωες